Pereka fesyen perlu lebih sensitif dengan baju tradisional

(Syot layar rakaman video TikTok memaparkan beberapa koleksi seorang pereka fesyen tempatan viral apabila rekaannya kelihatan diluar norma nilai setempat)

KUALA LUMPUR, 3 September - Persalinan tradisi merupakan khazanah penting yang amat berharga dan disanjung tinggi selain melambangkan jati diri setiap kaum di negara ini.Yang Dipertua Gerak Mahalela Malaysia (GEMALAI), Faisalkamal Ariffin berkata apabila persalinan tradisi tidak dipelihara dan dijaga maka bangsa akan hilang budaya sekali gus melenyapkan identiti yang telah diwarisi sejak dahulu lagi.“Setiap pakaian yang diwarisi dari nenek moyang terdahulu terdapat 1001 rahsia penceritaannya serta membawa kepada makna-makna tertentu dari segi rekaanya.“Sebagai contoh, rekaan baju Melayu mempunyai makna pada setiap sifat baju tersebut, sekiranya diubah maka terhapus rahsia dan pengertiannya,” katanya kepada RTM.Katanya lagi, pereka fesyen perlu menghormati identiti warisan busana tradisional tanpa merosakkan nilai busana Melayu itu sendiri.Faisalkamal turut menyarankan supaya satu garis panduan diwujudkan kepada pereka fesyen tanpa mengira kaum yang ingin memperagakan busana mereka di pentas pertunjukan fesyen di peringkat tempatan atau antarabangsa.“Demi memartabatkan seni, budaya dan warisan, perlu ada akta khusus untuk mempertahankan setiap persalinan tradisi supaya tidak dijadikan bahan yang boleh diubah dan tetap dipandang tinggi nilainya meskipun ditelan zaman,” ujarnya lagi.Menurutnya, harapan seumpama itu sebagai menyahut pesanan Perdana Menteri Datuk Seri Ismail Sabri Yaakob pada Rabu lalu bahawa Keluarga Malaysia perlu mengekalkan jati diri dengan memastikan rakyat bebas daripada penjajahan minda dan budaya.

(Yang Dipertua GEMALAI Faisalkamal Ariffin (dua dari kiri) bersama ahli persatuan memakai busana bangsawan untuk majlis di istana pada zaman dahulu)

Sementara itu, Nur Afifi Mohamed Taib yang telah berkecimpung dalam industri fesyen lebih 20 tahun berkata tidak dinafikan fesyen mengikut peredaran zaman dan pereka fesyen perlu lebih sensitif dengan hasil karya mereka.“Pereka perlu bijak apabila hendak mempersembahkan sesuatu rekaan berkaitan warisan dan apabila ditampilkan dalam konteks nilai yang berbeza, ini jelas menunjukkan sesuatu yang agak pelik daripada kebiasaan dan norma kita.“Kita mempunyai hari-hari kebesaran dan perayaan mengikut kaum dan agama masing-masing, maka ketika itulah pereka mempunyai peluang untuk menonjolkan ciri-ciri budaya setempat yang ada di Malaysia.“Sebagai contoh perayaan Hari Raya berkaitan dengan keagamaan, maka ia melibatkan ibadah yang dianuti orang Islam. Jadi pakaian yang direka hendaklah menepati konteks perayaan itu sendiri,” katanya ketika dihubungi RTM.

(Nur Afifi (kanan) pada Majlis Bangsawan Usahawan tahun 2019)

Nur Afifi yang juga merupakan pensyarah Pusat Pengajian Seni Persembahan, Universiti Teknologi Mara (UiTM) sering mengutamakan nilai dalam setiap karya yang dihasilkannya.“Misalnya, pakaian tradisional menjadi perkara asas utama untuk pereka fesyen. Pada tahun 1990-an ada pertandingan fesyen seperti Piala Seri Endon, Anugerah Benang Emas, Anugerah Jarum Berlian semua pertandingan fesyen ini perlu menggunakan elemen Malaysia.“Ada pakaian tradisi yang diangkat semula dan dipersembahkan dengan nafas baru, namun perlu menitikberatkan nilai-nilai setempat.“Tidak salah untuk meniru sebab itu adalah sumber inspirasi utama, tiada yang original atau asli. Tetapi apabila hendak meniru atau mengambil inspirasi, rekaan perlu disaring sebaik-baiknya supaya menghasilkan rekaan yang baik dan dapat dikongsi bersama.“Sebenarnya kalau kita hendak mengikut acuan barat memang tak sesuai sebab negara barat ada empat musim, manakala kita pula negara yang tidak bermusim selain musim hujan, musim cuti sekolah, musim perayaan. “Saya tidak pernah melihat pereka-pereka tempatan menggunakan peluang itu untuk berkarya dan menghasilkan sesuatu yang sangat unik bertepatan dengan norma kehidupan kita,” ujarnya lagi.Pada minggu lalu, tular di media sosial satu rakaman video TikTok memaparkan beberapa koleksi seorang pereka fesyen tempatan yang mengambil inspirasi gaya hidup Peranakan.Menerusi video berdurasi 47 saat itu dilihat beberapa model perempuan memperagakan baju kebaya yang direka hingga menampakkan perut dan pusat si pemakai pada pertunjukkan fesyen yang berprestij di ibu negara.Rata-rata netizen mengkritik dan kecewa apabila baju tradisional tersebut diubah sekali gus merosakkan nilai baju kebaya Nyonya.Laporan oleh Grace Aisyah Kedayan.


Mini kampung budaya JKOA di JAKM Kedah

(Masyarakat asli menggayakan salah satu persalinan tradisi)

ALOR SETAR, 2 September- Mini Perkampungan Budaya Jabatan Kemajuan Orang Asli (JKOA) ditampilkan dalam siri Jelajah Aspirasi Keluarga Malaysia (JAKM) Negeri Kedah yang berlangsung di perkarangan Stadium Darul Aman, Alor Setar. Timbalan Pengarah JKOA, Khairul Anuar Che Zakaria berkata pihaknya mengetengahkan adat kebudayaan kaum itu dengan mengadakan pelbagai aktiviti termasuk persembahan tarian sewang sepanjang program berlangsung.  Selain itu, pengunjung juga dapat melihat bagaimana kehidupan masyarakat orang asli suku kaum temiar dan tradisi mereka. Selain acara menyumpit, demonstrasi masakan dan makanan tradisi kaum itu turut diadakan. Pengunjung juga boleh mendapatkan pelbagai jenis barangan kraftangan dan kesenian yang dibuat sendiri dan produk kesihatan berasaskan daripada tumbuhan hutan.

(Tarian Sewang turut dipersembahkan di Mini Kampung Budaya JKOA)

Menurut Khairul Anuar Che Zakaria, "antara hasil jualan kraftangan dan kesenian masyarakat orang asli adalah niru, bakul ikan dan sebagainya."Antara hasil hutan yang dijual adalah tongkat ali, kacip fatimah dan kunyit hitam untuk meningkatkan kesihatan serta mengurangkan sakit." Program Jelajah Aspirasi Keluarga Malaysia berlangsung selama tiga hari bermula hari ini sehingga ahad. Cabutan bertuah sebuah kereta dan barangan lain, turut menanti pengunjung yang bertuah.


'Keluarga Malaysia' bukan retorik

(Datuk Seri Ismail Sabri Yaakob berucap sempena Jelajah Aspirasi Keluarga Malaysia di pekarangan Stadium Darul Aman)

ALOR SETAR, 2 September- Idea 'Keluarga Malaysia' diilhamkan kerajaan hari ini bukanlah satu perkara retorik atau slogan semata-mata sebaliknya merupakan satu semangat yang diterapkan dalam pentadbiran negara demi kepentingan dan kesejahteraan rakyat.  Menurut Perdana Menteri, Datuk Seri Ismail Sabri Yaakob dalam konteks negara, rakyat negara ini merupakan satu Keluarga Malaysia yang terdiri daripada pelbagai agama, bangsa, kaum dan usia.  Beliau berkata semangat Keluarga Malaysia itu perlu disemarakkan kerana sesebuah institusi keluarga sentiasa berperanan memelihara agama, melindungi keselamatan, menjaga maruah dan memastikan nasib setiap ahli keluarga terbela.  Dalam ulasan lanjut Perdana Menteri, keutamaan semua pihak ketika ini adalah untuk memulihkan negara dan ekonomi tanpa mengira bangsa.  Usaha untuk memulihkan negara ini akan tercapai dengan memupuk, menyemai dan mempertahankan ciri-ciri keterangkuman, kebersamaan serta rasa kesyukuran yang dimiliki. Tegas Datuk Seri Ismail Sabri Yaakob, "Kunci ada di tangan kita, seluruh 'Keluarga Malaysia', bagi merealisasikan hasrat kerajaan untuk menjadikan Malaysia sebagai sebuah negara maju dan berpendapatan tinggi."Ini kerana, hanya dengan keharmonian sahaja kita mampu mendapatkan kestabilan politik dan kemakmuran ekonomi. "Oleh itu, saya mengajak seluruh Keluarga Malaysia untuk terus Teguh Bersama menjadi sebuah Keluarga Malaysia yang kalis cabaran." Jelas beliau ketika ditemui pemberita.

(Datuk Seri Ismail Sabri Yaakob, Perdana Menteri Dalam majlis sama sebanyak RM1.3 bilion diperuntukkan bagi pelaksanaan tujuh Rancangan Tebatan Banjir dalam Rancangan Malaysia ke-12 (RMK12) di Kedah. Itu antara peruntukan yang diumumkan Datuk Seri Ismail Sabri Yaakob bagi kemudahan keluarga Malaysia khususnya rakyat negeri Kedah. Peruntukkan tersebut bagi meminimumkan kesan bencana banjir di negeri itu termasuk di Sungai Pendang, Sungai Kedah dan Sungai Anak Bukit Baling, Kuala Pegang dan Bandar Jitra Selatan.  Selain itu, 844 unit rumah kini dibina dan dibaik pulih di negeri Kedah, melibatkan peruntukan keseluruhan berjumlah RM15.702 juta. Datuk Seri Ismail Sabri turut, "melihat kepada isu kualiti hidup dan kesejahteraan keluarga miskin tegar dan miskin, Kerajaan telah memperkenalkan inisiatif Program Perumahan Rakyat Termiskin (PPRT), dengan menyediakan kediaman yang lebih selesa."Inisiatif ini, memanfaatkan lebih 4,220 ahli isi rumah di luar bandar."  Beliau berkata demikian ketika berucap sempena Jelajah Aspirasi Keluarga Malaysia di pekarangan Stadium Darul Aman.


Laluan Jakarta-Silangit bukti sokongan rangkaian penerbangan domestik Indonesia

(Ketua Pegawai Eksekutif Capital A, Tan Sri Tony Fernandes, ketua Pegawai Eksekutif AirAsia Indonesia, Veranita Yosephine Sina dan ketua daerah bupati Regen Tapanuli Utara, Drs Nikson Nababan)

DANAU TOBA, 2 September- AirAsia Indonesia sekali lagi memperkukuh sokongannya terhadap pengembangan rangkaian domestik dan pelancongan di Indonesia.Buktinya, pelancaran laluan Jakarta-Silangit telah diadakan hari ini. Penerbangan sulung itu juga menandakan permulaan kukuh antara AirAsia Indonesia dengan syarikat induknya Capital A Berhad serta pihak berkepentingan kerajaan, sektor pelancongan dan industri utama untuk meningkatkan kedatangan pelancong dan menjadikan Danau Toba sebagai tarikan pelancongan utama di peringkat global. AirAsia Indonesia juga ini melancarkan slogan baharunya iaitu “Terbang Lagi Indonesia”, menandakan komitmennya terhadap pembangunan ekonomi wilayah dan pemerkasaan komuniti.Penerbangan itu mengambil masa selama 2 jam selepas berlepas dari Lapangan Terbang Antarabangsa Soekarno Hatta pada jam 11.50 pagi dan tiba pada jam 1.50 tengah hari di Lapangan Terbang Antarabangsa Silangit menggunakan pesawat A320.Majlis pelancarannya diadakan di Lapangan Terbang Antarabangsa Silangit dihadiri Ketua Pegawai Eksekutif Capital A, Tan Sri Tony Fernandes, ketua Pegawai Eksekutif AirAsia Indonesia, Veranita Yosephine Sina dan ketua daerah bupati Regen Tapanuli Utara, Drs Nikson Nababan.

(Tan Sri Tony Fernandes, Ketua Pegawai Eksekutif Capital A di Lapangan Terbang Antarabangsa Silangit)


PerantiSiswa diagih bermula esok - Annuar

PUTRAJAYA, 2 September – Mahasiswa institusi pengajian tinggi awam (IPTA) dan swasta yang layak menerusi Program PerantiSiswa akan menerima peranti masing-masing mulai esok.Menteri Komunikasi dan Multimedia, Tan Sri Annuar Musa berkata majlis agihan rasmi peranti itu akan disempurnakan Perdana Menteri, Datuk Seri Ismail Sabri Yaakob di Universiti Teknologi MARA (UiTM) Shah Alam.

“InsyaAllah esok PerantiSiswa mula diedarkan kepada para mahasiswa IPTA dan IPTS. Tahniah kepada yang terpilih.“Setiap penerima bakal mendapat Tablet Samsung model terkini, lengkap dengan pelindung, papan kekunci dan stylus pen,” katanya menerusi hantaran di Facebook.Annuar sebelum ini mengumunkan, 60,000 pelajar mahasiswa dalam kalangan keluarga berpendapatan rendah (B40) layak menerima peranti jenama Samsung Galaxy Tab A8 LTE menerusi fasa pertama program itu.Jelas Annuar lagi, agihan fasa kedua dijangka pada Oktober atau November depan memandangkan permohonan bagi fasa itu sedang dibuka mulai 1 Ogos 2022 hingga 30 September 2022.“Pembekalan peranti itu akan dilakukan oleh lima syarikat terpilih melalui tender terbuka mengikut zon merangkumi Sabah dan Sarawak, utara, tengah dan selatan Semenanjung.“Penerima PerantiSiswa bagi Fasa pertama terdiri daripada mahasiswa dalam kalangan keluarga B40 dengan pendapatan bulanan isi rumah sebanyak RM4,850 ke bawah,” katanya.


Hab Teknologi Kesihatan NTIS penjagaan kesihatan masa depan

(Datuk Seri Dr Adham Baba, Menteri Sains, Teknologi dan Inovasi dan Khairy Jamaluddin, Menteri Kesihatan mencuba Teknologi Kesihatan NTIS)

KUALA LUMPUR, 2 September- Lima buah hospital yang dikenal pasti untuk dijadikan sebagai Hab Teknologi Kesihatan Sandbox Teknologi dan Inovasi Nasional (NTIS).Perkara itu diumumkan oleh kerjasama Kementerian Sains, Teknologi dan Inovasi (MOSTI) bersama Kementerian Kesihatan Malaysia (KMM) mengumumkan.Tiga lokasi hospital di bandar iaitu Hospital Putrajaya, Institut Kanser Negara dan Hospital Tunku Azizah (Hospital Wanita dan Kanak-kanak) dan dua lagi lokasi di luar bandar iaitu Hospital Bera di Pahang dan Hospital Rembau dipilih sebagai lokasi pengujian teknologi seperti robot, internet kebendaan perubatan serta kemudahan 4G dan 5G.Menteri Kesihatan, Khairy Jamaluddin berkata "hab ini bertunjangkan 'Internet of Medical Things' (IoMT), menjadikan peralatan dan aplikasi perubatan membentuk satu ekosistem yang saling berkait menerusi rangkaian komputer dalam talian." Tambahnya, "ia dilihat berupaya mempertingkatkan pengurusan ubat, diagnosis dan rawatan serta pemantauan penyakit kronik dari jarak jauh."

(Datuk Seri Dr Adham Baba, Menteri Sains, Teknologi dan Inovasi ketika pelancaran Hab Kesihatan Teknologi Sandbox Teknologi dan Inovasi Nasional (NTIS)

Menurut Menteri Sains, Teknologi dan Inovasi, Datuk Seri Dr Adham Baba, "pihak MOSTI komited dalam membangunkan beberapa teknologi inovatif yang dapat mengukuhkan lagi sistem penjagaan kesihatan negara."Kelima-lima lokasi tersebut akan menjadi pusat sehenti bagi sektor kesihatan untuk mencungkil potensi bagi menghadapi cabaran dalam sektor kesihatan serta menyediakan pengalaman penjagaan kesihatan berkualiti tinggi untuk negara dengan penggunaan teknologi dan inovasi.Melalui kerjasama MOSTI dan KKM, negara bakal mengecapi peningkatan tahap perkhidmatan penjagaan kesihatan untuk semua. Inovasi yang bakal dibangunkan dan diuji di Hab Teknologi Kesihatan NTIS berpotensi untuk diaplikasikan di hospital-hospital seluruh negara, seterusnya menawarkan pengalaman penjagaan kesihatan yang lebih baik buat rakyat MalaysiaKedua-dua menteri turut merasai sendiri pengalaman penjagaan kesihatan masa hadapan dengan pemerkasaan inovasi dan teknologi melalui pengalaman realiti maya pada majlis pelancaran Hab Kesihatan Teknologi Sandbox Teknologi dan Inovasi Nasional (NTIS) itu.


Datuk Seri Bung Moktar dan isteri diarah bela diri kes rasuah RM2.8 juta

KUALA LUMPUR, 2 September - Mahkamah Sesyen hari ini memerintahkan Ahli Parlimen Kinabatangan, Datuk Seri Bung Moktar Radin dan isteri, Datin Seri Zizie Izette Abdul Samad membela diri atas tuduhan rasuah berjumlah RM2.8 juta. Hakim Rozina Ayob membuat keputusan itu selepas mendapati pihak pendakwaan berjaya membuktikan kes prima facie terhadap Bung Moktar yang juga bekas Pengerusi Bukan Eksekutif FELCRA dan Zizie Izette.Mahkamah turut menetapkan perbicaraan 14 hari bermula 23 September ini.

Sejurus selepas keputusan, pihak pembelaan menuntut untuk memanggil lapan saksi termasuk tertuduh pertama iaitu Datuk Seri Bung Moktar  Manakala, tertuduh kedua, Datin Seri Zizie Izzete akan turut memanggil dua saksi termasuk dirinya.  Pada 17 Mei lepas, pihak pendakwaan menutup kes selepas memanggil 30 saksi untuk memberi keterangan pada perbicaraan kes itu.  Pendakwaan dikemukakan mengikut Subseksyen 17(a) Akta SPRM dan boleh dihukum di bawah Seksyen 24(1) akta sama yang memperuntukkan hukuman penjara tidak lebih 20 tahun dan denda tidak kurang lima kali ganda nilai suapan atau 10 ribu ringgit mengikut mana lebih tinggi, jika sabit kesalahan.


PM solat Jumaat di Masjid Tengku Sarafuddin Badlishah

PADANG TERAP, 2 September- Selepas menghadiri “Kenuri Rakyat” Keluarga Malaysia, Perdana Menteri, Datuk Seri Ismail Sabri Yaakob kemudian menunaikan solat Jumaat di Masjid Tengku Sarafuddin Badlishah, Kampung Pulau Kijang, Kuala Nerang. Perdana Menteri diiringi Menteri Pembangunan Luar Bandar, Datuk Seri Mahdzir Khalid, Menteri Wilayah Persekutuan, Datuk Seri Shahidan Kassim serta pimpinan negeri dan Persekutuan.  Selesai menunaikan solat Jumaat, Perdana Menteri meluangkan masa beramah mesra bersama Jemaah.

(Datuk Seri Ismail Sabri meluangkan masa beramah mesra bersama Jemaah)

Selain ramah mesra, Jemaah yang hadir tidak melepaskan peluang untuk bergambar dan ber”selfie” bersama Perdana Menteri.Terdahulu, Ketika menghadiri program “Kenuri Rakyat” Keluarga Malaysia @ Padang Terap, Perdana Menteri, Datuk Seri Ismail Sabri Yaakob menerima kejutan daripada adik Haziq.  Haziq yang pernah tular sebelum ini ekoran gayanya seakan wartawan ketika menyampaikan laporan berita menunaikan janjinya untuk menyediakan kuih Donut kepada Perdana Menteri.*  Perdana Menteri yang baru selesai memberi ucapan didatangi Haziq yang membawa kuih Donut khas kepada beliau.


RM4 juta nilai rampasan kilang haram memproses arak

(Datuk Ruslan Khalid, Ketua Polis Negeri Sembilan bersama hasil rampasan bernilai RM4 juta)

LENGGENG, 2 September- Kegiatan memproses arak secara haram di sebuah kilang terbiar di Kampung Orang Asli Broga, Lenggeng tumpas dalam serbuan Op Kontraban.Menurut Ketua Polis Negeri Sembilan, Datuk Ruslan Khalid, pihaknya merampas pelbagai peralatan dan mesin memproses arak dengan nilai keseluruhan berjumlah RM4 juta termasuk 22,848 tin arak haram yang dianggarkan bernilai RM182,784.Ia merupakan serbuan kilang memproses arak secara haram yang pertama dan terbesar di Negeri Sembilan dengan sindiket memproses arak dalam masa sama membuat pembungkusan dalam kotak sebelum dipasarkan di dalam dan luar negara.Taktik sindiket yang aktif sejak dua tahun lalu itu adalah dengan menyewa sebuah kilang terbiar dengan menggunakan pintu utama di bahagian belakang seolah-oleh premis tidak didiami.Tambah Datuk Roslan Khalid, "untuk tujuan penyiasatan kertas siasatan dibuka bawah seksyen 135(1)(d) Akta Kastam 1967 iaitu menjalankan dan memproses arak secara haram.

(Peralatan yang digunakan untuk memproses arak)

"Jika disabit kesalahan boleh bawa hukuman tidak kurang 10 kali ganda nilai barangan dan tidak lebih daripada 20 kali ganda nilai barangan yang dirampas atau yang mana lebih tinggi atau penjara tidak kurang enam bulan dan tidak lebih lima tahun antara enam bulan hingga lima tahun. Atau kedua-duanya sekali." Jelasnya kepada pemberita.Tiga orang lelaki warga Myanmar berusia 30-an yang merupakan pekerja di premis tersebut dan dua lelaki tempatan berusia 40-an turut ditahan.Kesemua tangkapan direman sehingga 5 September ini untuk siasatan lanjut.Beliau ditemui dalam satu sidang media di Lenggeng, Negeri Sembilan.


Lelaki Bangladesh berdepan hukuman mati, bunuh rakan

BALIK PULAU, 2 September- Seorang warga Bangladesh dihadapkan ke Mahkamah Majistret Balik Pulau hari ini atas pertuduhan membunuh rakan senegaranya minggu lalu.  Tertuduh, Mohammad Imran Miah, berusia 31 tahun , mengangguk faham selepas pertuduhan dibacakan di hadapan Majistret Nur Fadrina Zulkhairi.  Bagaimanapun, tiada sebarang pengakuan direkodkan.  Mengikut kertas pertuduhan, tertuduh yang tinggal di negara ini sejak enam tahun lalu, didakwa membunuh iaitu menyebabkan kematian seorang kenalan lelaki berusia 32 tahun. Dia didakwa melakukan perbuatan itu, di hadapan pintu masuk Kompleks Astaka Bukit Gedung, Bayan Baru pada 21 Ogos lalu antara pukul 9.30 hingga 11.17 malam.  Tertuduh didakwa bawah Seksyen 302 Kanun Keseksaan yang membawa hukuman mati, jika disabitkan kesalahan.

(Mohammad Imran Miah di Mahkamah Majistret Balik Pulau)

Pendakwaan dikendalikan Timbalan Pendakwa Raya, Nurul Atiqah Asharaf Ali.  Tertuduh tidak diwakili peguam ketika pembacaan dibacakan.  Majistret kemudian menetapkan 23 November depan untuk sebutan semula kes.  Dalam kejadian pada 21 Ogos lepas, seorang warga Bangladesh ditemukan maut di perkarangan luar astaka Bukit Gedung dengan kesan tikaman pada bahagian kiri perut.  Polis mengesahkan kematian mangsa tersebut bermotifkan dendam.


Masjid Al-Sultan Abdullah Ri'ayatuddin Al- Mustafa Billah Shah, masjid baharu daerah Maran

MARAN, 2 September - Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah, menzahirkan rasa gembira apabila masjid daerah Maran yang baharu, menggunakan nama baginda sebagai nama rasmi.  Baginda bertitah demikian sebelum memasyhurkan perasmian Masjid Al-Sultan Abdullah Ri'ayatuddin Al- Mustafa Billah Shah di Bandar Tun Razak, Jengka.

"Sekali lagi memasyurkan masjid ini dengan nama Masjid Al-Sultan Abdullah Ri'ayatudin Al-Mustafa Billah Shah. Syukur, lapang dada saya kerana ini masjid yang pertama di bawah nama Al-Sultan Abdullah dan dibina di Jengka bukan di Pekan, tapi di Jengka. Ini menunjukkan walaupun jauh sedikit tetapi tetap dekat di hati," titah seri paduka.Masjid Al-Sultan Abdullah Ri'ayatuddin Al- Mustafa Billah Shah menjadi mercu tanda baharu di Bandar Tun Razak Jengka, dibina di tapak berkeluasan 4.04 hektar.  Projek pembinaan masjid bernilai RM9.5 juta itu, bermula pada 12 Oktober 2015 dan siap sepenuhnya pada Januari 2018.


Peranti AED disaran di semua tempat pelancongan - KKM

(Alat 'Automated External Defribillator' (AED) di Zoo Taiping)

TAIPING, 2 September- Kementerian Kesihatan Malaysia (KKM) menyarankan semua tempat pelancongan dan rekreasi supaya menyediakan peranti defibrilator luaran automatik (AED) untuk kegunaan orang awam.  Timbalan Menteri Kesihatan, Datuk Dr Noor Azmi Ghazali berkata, "ini kerana peranti AED berupaya mengurangkan risiko kematian mengejut semasa waktu kecemasan seperti pengsan, lemas atau terkena serangan jantung." Jelas beliau, "orang awam juga perlu mempelajari bantuan pernafasan (CPR) untuk menyelamatkan mangsa sebelum pihak petugas kesihatan sampai di sesuatu lokasi kejadian. "Kita tahu penyakit jantung ni 24% daripada mereka yang kena bawah 50 tahun jadi semua orang tidak kira bangsa agama dia boleh kena sesiapa sahaja dan boleh berlaku kematian mengejut."Dia pengsan boleh terus tidak bernyawa, degupan jantung terhenti maka inilah perkara yang penting ada AED ini untuk membantu setelah CPR dilakukan." Tegas beliau ketika ditemui pemberita.

(Datuk Dr Noor Azmi Ghazali, Timbalan Menteri Kesihatan ketika ditemui pemberita)

Zoo Taiping dan Night Safari merupakan zoo pertama di negara ini menyediakan peranti AED sebagai satu usaha untuk menyelamatkan orang awam terutamanya pengunjung yang ditimpa kemalangan seperti serangan jantung seterusnya dapat mengurangkan risiko kematian.  AED adalah peranti yang boleh menganalisis denyutan jantung dan memberi maklumat kepada penyelamat sama ada arus renjatan perlu diberikan kepada mangsa serangan jantung, terutama sekiranya berlaku di tempat awam.  Beliau berkata demikian kepada pemberita selepas merasmikan program Latihan Pertolongan Cemas dan Penggunaan Alat 'Automated External Defribillator' (AED) di Zoo Taiping.


RM1 bilion untuk operasi bas henti-henti

(“Mutiara Rentas Desa” (MRD) Perkhidmatan Bas Berhenti-Henti Negeri Kelantan di Tunjong, Kota Bharu)

KOTA BHARU, 2 September- Sebanyak RM1 billion telah diperuntukkan oleh kerajaan dalam tempoh 10 tahun bagi pengoperasian bus henti-henti.Perkara itu bertujuan memperbaiki kualiti perkhidmatan bas henti-henti di seluruh negara. Menteri Pengangkutan, Datuk Seri Dr Wee Ka Siong berkata, "peruntukan terbabit termasuk menerusi Dana Sokongan Sementara Bas Berhenti-Henti (ISBSF) dan Program Transformasi Perkhidmatan Bas Berhenti-henti (SBST)." Tambah beliau, "penambahbaikan perkhidmatan penting dalam memberi keselesaan dan bersesuaian kehendak penumpang.""Pengoperasian bas henti-henti ini sangat penting untuk rakyat yang tidak mampu membeli kenderaan atau membeli motor atau memang mereka berpandukan memerlukan perkhidmatan bas." Ujar beliau ketika ditemui media. Beliau berkata demikian pada sidang media sempena Majlis Perasmian “Mutiara Rentas Desa” (MRD) Perkhidmatan Bas Berhenti-Henti Negeri Kelantan di Tunjong, Kota Bharu, hari ini.

(Datuk Seri Dr Wee Ka Siong, Menteri Pengangkutan)

Terdahulu, beliau turut menyerahkan dokumen jual beli dan kontrak penyenggaraan bas antara HINO Motor Sales (Malaysia) Sdn Bhd dan Konsortium E-Mutiara Berhad. Dalam perkembangan berkaitan, beliau berkata, "kerajaan memperuntukan lebih RM4 juta setahun menerusi ISBSF bagi pengoperasian bas berhenti-henti di negeri Kelantan. "Ia membuktikan kepekaan kerajaan terhadap kesukaran masyarakat terutama di luar bandar di negeri itu untuk berulang-alik." Jelas beliau. MRD yang dikendalikan bawah Konsortium E-Mutiara Berhad (E-Mutiara) telah memberi manfaat kepada lebih 60,000 orang penumpang sejak bermula pengoperasian pada Februari lalu sehingga 27 Ogos lepas.


Kelonggaran syarat pakai pelitup muka akan diputuskan KKM

(Orang ramai masih memakai pelitup muka di sekitar ibu negara)

TAIPING, 2 September- Kementerian Kesihatan (KKM) akan mengumumkan mengenai kelonggaran syarat pemakaian pelitup muka di negara ini dalam masa terdekat. Timbalan Menteri Kesihatan, Datuk Dr Noor Azmi Ghazali berkata, "KKM masih di peringkat perbincangan mengenai keperluan melonggarkan pemakaian pelitup muka seperti dilaksanakan di negara-negara lain."  Tambah beliau, "keputusan yang akan dibuat itu mengambil kira beberapa indikator COVID-19 di negara ini yang terus menunjukkan penurunan, termasuk kemasukan pesakit ke fasiliti kesihatan. "Jadi, kita tidak lagi saman sesiapa yang tidak memakai pelitup muka, tetapi kita buat secara penguatkuasaan pendidikan."Kita nasihat untuk penjagaan sendiri."Insya-Allah, saya tahu ada banyak negara terutama di negara Amerika, Eropah yang tidak memakai pelitup muka." Jelas beliau ketika ditemui pemberita.

(Datuk Dr Noor Azmi Ghazali, Timbalan Menteri Kesihatan sedang melakukan Latihan Pertolongan Cemas dan Penggunaan Alat Automated Extermal Deforbrillator (AED))

KKM juga sedia mengkaji kelonggaran pemakaian pelitup muka seperti yang dilaksana Singapura. Sebelum ini, Pengerusi Majlis Pemulihan Negara, Tan Sri Muhyiddin Yassin berkata, "keputusan mengenai pemakaian pelitup muka akan diputuskan KKM."Pihaknya sudah meminta Dr Noor Azmi melihat kepada keperluan untuk pemakaian pelitup muka sekiranya situasi COVID-19 semakin menunjukkan penurunan. Beliau menyatakan perkara itu kepada pemberita selepas merasmikan program Latihan Pertolongan Cemas dan Penggunaan Alat Automated Extermal Deforbrillator (AED) di Zoo Taiping.


Gempa bumi sederhana landa Rantau India

PETALING JAYA, 2 September- Gempa bumi sederhana berukuran 5.1 Magnitud di Kepulauan Andaman, Rantau India pada 3.13 petang, menurut Jabatan Meteorologi.Pusat gempa bumi di 14.0 darjah Utara dan 93.8 darjah Timur dengan kedalaman 92 kilometer. Gempa berdekatan 133 kilometer Timur Laut dari Utara Andaman,India.Tiada ancaman tsunami kepada Malaysia.


Pusat kecemerlangan RISDA bernilai RM15 juta bakal dibina di Padang Terap

PADANG TERAP, 2 September - Sebuah Pusat Kecemerlangan Pihak Berkuasa Kemajuan Pekebun Kecil Perusahaan Getah (RISDA) bernilai RM15 juta akan dibina di daerah ini.Perdana Menteri, Datuk Seri Ismail Sabri Yaakob berkata ia sebagai persediaan bagi mempersiapkan tenaga kerja di Kedah Rubber City (KRC), tidak lama lagi. Katanya, pusat kecemerlangan itu akan berperanan dalam memberi latihan kepada anak-anak tempatan bagi mendalami ilmu berkaitan industri getah. Langkah itu diyakini mampu membantu masyarakat setempat mendapatkan latihan terbaik sebelum bekerja di KRC.

"Saya dimaklumkan Menteri Pembangunan Luar Bandar yang juga Ahli Parlimen Padang Terap, Datuk Seri Mahdzir Khalid bahawa KRC akan membuka hingga 6,000 peluang pekerjaan, jadi sudah pastilah yang akan mengisi peluang pekerjaan itu merupakan warga Padang Terap. "Justeru bagi melatih anak-anak tempatan mendalami perkara berkaitan getah sebelum ditempatkan di KRC, maka mereka perlu diberi latihan. Oleh itu saya nak maklumkan bahawa kerajaan akan wujudkan Pusat Kecemerlangan RISDA dengan kos RM15 juta," katanya ketika berucap pada Program 'Kenuri' Rakyat Keluarga Malaysia Padang Terap di Sekolah Kebangsaan Kuala Nerang, di sini. Ketika ini nilai pelaburan KRC dianggarkan berjumlah RM3 bilion dan dijangka terus meningkat mencecah RM10 bilion pada masa akan datang. Sementara itu Perdana Menteri berkata, Padang Terap yang juga daerah bersempadan dengan Thailand, dijangka menjadi sebuah daerah maju dalam waktu terdekat kesan daripada limpahan ekonomi yang dibawa KRC. Justeru katanya bagi menyokong pembangunan itu, kerajaan bercadang untuk membangunkan pelbagai infrastruktur termasuk Kompleks Kastam, Imigresen dan Kuarantin (CIQ) serta pembangunan infrastruktur lain seperti jalan empat lorong dari Pokok Sena ke Durian Burung. "Sebelum ini ketika saya bertemu bekas Perdana Menteri Thailand, Prayuth Chan-o-cha, kami berdua bersetuju untuk membangunkan kawasan bandar bersempadan di kedua-dua negara kerana sumbangan perdagangan di sempadan adalah cukup besar iaitu mencecah USD10 bilion (RM44.8 bilion). "Jumlah itu merupakan sebahagian daripada nilai perdagangan antara Malaysia dan Thailand berjumlah USD 23 bilion (RM103 bilion). Oleh itu kita akan bangunkan kawasan bandar sempadan termasuk Kompleks Kastam, Imigresen dan Kuarantin (CIQ) serta pembangunan infrastruktur lain seperti jalan empat lorong tersebut demi menyokong pembangunan di sini," katanya. Sementara itu, Menteri Pembangunan Luar Bandar, Datuk Seri Mahdzir Khalid berkata, kemajuan pembangunan KRC berada di landasan tepat.Ini termasuk naik taraf jumlah bekalan elektrik dan loji Rawatan Air Padang Sanai bagi memenuhi keperluan dan kegunaan KRC yang sekaligus memberi manfaat kepada penduduk sekitar."Sudah ada syarikat yang memohon kebenaran merancang untuk membina kilang, cumanya kita minta supaya serentak dengan Kerajaan Negeri iaitu yang pertamanya adalah sambungan bekalan elektrik daripada Jitra daripada Tanjung Pauh ke KRC dimana yang itu sudah lulus cuma kita mohon untuk dipercepatkan proses bekalan elektrik sampai ke KRC."Yang keduanya ini urusan Kerajaan Negeri iaitu membesarkan loji rawatan air Padang Sanai untuk membolehkan bekalan air, itupun sudah ada bajet di bawah Northern Coridor Implimentation Authority (NCIA)," katanya.


Pengunjung digalak memakai busana tradisional era 60-an pada sambutan Hari Malaysia - Annuar

AYER KEROH, 2 September - Nostalgia 60-an dipilih sebagai suasana sambutan Hari Malaysia 2022 bertemakan Keluarga Malaysia, Teguh Bersama yang bakal berlangsung di Dataran Memorial Pengisytiharan Kemerdekaan, Banda Hilir, Melaka pada 16 September ini. Menteri Komunikasi dan Multimedia, Tan Sri Annuar Musa berkata pada acara itu, para jemputan dan pengunjung yang hadir digalakkan untuk mengenakan busana tradisional atau nuansa era 60-an. Pemilihannya bertujuan membawa masyarakat untuk mengingati dan merasai suasana ketika Perjanjian Malaysia ditandatangani pada tahun 1963.

"Digalakkan busana yang bersifat silam ertinya yang nuansa era 60-an seberapa yang boleh supaya suasana dan mood yang kita timbulkan pada malam itu ialah kebersamaan."Masih mengekalkan tema Keluarga Malaysia teguh bersama tetapi kita ingin timbulkan nostalgia saat atau ketika negara terbentuk sebagai Malaysia pada September 1963," katanya dalam sidang media selepas Mesyuarat Jawatankuasa Induk Sambutan Hari Malaysia 2022 di Seri Negeri, di sini. Tambah Annuar, pada sambutan itu Perdana Menteri, Datuk Seri Ismail Sabri Yaakob bersama Ketua Menteri Sabah, Datuk Seri Hajiji Noor dan Premier Sarawak, Datuk Patinggi Tan Sri Abang Johari Tun Openg akan menandatangani Buku Peringatan Pengisytiharan Hari Malaysia sebagai simbolik acara.


Festival Floria Diraja Putrajaya 2022: Pupuk semangat perpaduan Keluarga Malaysia

(Isteri Perdana Menteri, Datin Seri Muhaini (dua dari kiri) pada Program Memasak Citarasa Floria di Putrajaya)

PUTRAJAYA, 2 September- Penganjuran festival Floria Diraja Putrajaya 2022 dilihat berkesan dalam memupuk semangat perpaduan Keluarga Malaysia.Ia sekali gus, memberi gambaran positif kepada negara luar untuk menikmati keindahan dan keamanan yang dikecapi negara.Isteri Perdana Menteri, Datin Seri Muhaini Zainal Abidin berpandangan, selain menzahirkan rasa cinta kepada bunga dan tumbuhan, penganjurannya turut menghimpunkan anggota masyarakat untuk saling mengormati dan mengasihi antara satu sama lain."Sebenarnya penganjuran Festival Floria Diraja Putrajaya ini akan menarik pengunjung tidak kira seluruh Malaysia yang datang ramai-ramai ke sini dan kita nampak rakyat Malaysia bersatu padu menikmati keindahan dan keamanan Malaysia," katanya.

(Isteri Perdana Menteri, Datin Seri Muhaini Zainal Abidin)

Beliau berkata demikian selepas menghadiri Program Memasak Citarasa Floria di Putrajaya.Antara menu yang dimasak oleh isteri Perdana Menteri, ialah Nasi Minyak Teh Bunga dan Ikan Senangin Sambal Bunga Kantan.


MAIS peruntuk RM21.2 juta bimbing, rawat asnaf riqab

(Tan Sri Hashim Meon (tengah) melakukan gimik perasmian sempena Bulan Pembebasan Riqab di Shah Alam)

SHAH ALAM, 2 September- Seramai 2,529 golongan asnaf riqab termasuk golongan lesbian, gay, biseksual dan transgender (LGBT) di Selangor mendapat bimbingan dan bantuan daripada Majlis Agama Islam Selangor (MAIS).  Pengerusi Jawatankuasa Riqab MAIS, Tan Sri Hashim Meon berkata sebanyak RM21.2 juta peruntukan zakat diperuntukkan bagi membantu mereka terutama dari segi pemulihan, rawatan dan perlindungan. "Angka ini meningkat dari tahun ke tahun dan ini menunjukkan MAIS serta agensi berkaitan komited dalam membantu, membimbing, memulihkan dan memberikan kebajikan kepada asnaf Ar-Riqab di Selangor."MAIS memperuntukkan RM 21.2 juta dari peruntukan zakat asnaf riqab untuk tahun ini bagi membantu dan membimbing golongan terbabit yang memerlukan bantuan pemulihan, perlindungan, rawatan dan pencegahan selain pelbagai bantuan lain supaya mereka kembali ke pangkal jalan."Peruntukan diberikan kepada asnaf ini setiap bulan mengikut kadar ditetapkan iaitu antara RM750 hingga RM1,250," katanya.Beliau berkata demikian dalam sidang media selepas melancarkan Kempen Bulan Pembebasan Riqab 2022 di Shah Alam, petang semalam.

(Pengerusi Jawatankuasa Riqab MAIS, Tan Sri Hashim Meon)

Hashim berkata, seramai 160 daripada 2,529 Asnaf Ar-Riqab adalah golongan lesbian, gay, biseksual dan transgender (LGBT) yang dibantu MAIS.Sehingga kini katanya, MAIS memiliki Rumah Pemulihan Majlis (RPM) iaitu Pusat Perlindungan Wanita Baitul Ehsan di Sabak Bernam, Pusat Pemurnian Akidah Baitul Iman di Hulu Selangor dan Pusat Perlindungan Baitul Islah di Serendah."Selain itu, MAIS juga mempunyai 25 Rumah Pemulihan Riqab (RPR) yang berdaftar di bawah MAIS. Peranan dan fungsi Rumah Pemulihan Riqab ini adalah sangat besar dalam membantu MAIS mengatasi masalah sosial di Negeri Selangor," katanya.Dalam pada itu katanya, MAIS melalui Jawatankuasa Riqab dan Bahagian Pemulihan Ar-Riqab MAIS mengadakan Kempen Bulan Pembebasan Riqab sepanjang bulan September ini.Antara objektif kempen adalah memberikan kefahaman ilmu serta kesedaran mendalam kepada penghuni RPM dan RPR berhubung masalah sosial dan kesihatan.


Kembara solo merentas enam negara Eropah, kibar Jalur Gemilang

KUALA LUMPUR, 2 September- Selama 17 hari menunggang motosikal secara solo merentasi enam negara Eropah membawa Jalur Gemilang.Itulah semangat patriotisme yang dizahirkan Aidarina Jakaria atau lebih dikenali sebagai Aida R-One.Penunggang Wanita Borneo Pertama Jelajah Dunia Eropah ini berbangga membawa nama Malaysia seterusnya mengibarkan Jalur Gemilang di Switzerland, Itali, Jerman, United Kingdom, Perancis dan Austria.Perjalanan hampir 4,000 kilometer bermula 21 Julai hingga 2 Ogos lalu bukti wanita juga mampu berdepan cabaran getir sepanjang kembara di negara asing berbekalkan persediaan rapi dari segi mental dan fizikal."Melibatkan dalam sukan contohnya, pasti kita akan ingin satu kejayaan dan kejayaan itu bukan untuk diri sendiri tapi untuk negara kita, Malaysia. Jadi apabila kita berjaya, pasti kita akan kibarkan bendera Malaysia, bendera negeri kita yang kita cintailah. Maka itu saya rasa dapat memupuk semangat patriotik kita, lebih jati dirilah sebagai rakyat Malaysia," katanya.Aida berkata demikian kepada pemberita selepas menjadi tetamu dalam program bual bicara di Angkasapuri.

(Penunggang Wanita Borneo Pertama Jelajah Dunia Eropah, Aidarina Jakaria)


Pengagihan PerantiSiswa Keluarga Malaysia bermula esok

KUALA LUMPUR, 02 Septembe- Hampir 97,000 permohonan untuk tablet percuma bagi Program PerantiSiswa Keluarga Malaysia fasa satu telah diterima setakat ini.

Setiausaha Bahagian Infrastruktur dan Aplikasi Kementerian Komunikasi dan Multimedia, Mohd Nazrol Marzuke berkata, pengagihan tablet itu akan dilaksanakan secara berperingkat mulai esok.

"Pelancaran rasmi inisiatif PerantiSiswa Keluarga Malaysia YAB Perdana Menteri di UiTM, Dewan Agung Tuanku Canselor UiTM, 2.30pm (petang). Itu merupakan pengagihan pertama. Itu fasa pertama yang telah berjaya, kita akan agihkan secara peringkat bermula esok di Zon Tengah. Zon-zon lain yang ada lima zon berbeza... akan berlaku secara berfasa mulai minggu hadapan, untuk fasa pertama," kata Mohd Nazrol selepas menjadi tetamu program Selamat Pagi Malaysia di TV1.

(Mohd Nazrol ditemui selepas menjadi tetamu program Selamat Pagi Malaysia)

Sementara itu, bagi yang belum memohon, Kementerian Komunikasi dan Multimedia masih membuka permohonan PerantiSiswa Keluarga Malaysia bermula 1 Ogos hingga 30 September ini.

"Kita sekarang berada dalam fasa kedua. Permohonan 1 Ogos tempoh hari akan berakhir pada 30 September. Dua bulan kita buka dan permohonan yang kita terima setakat ini hampir 50,000.

"Jadi kita buka lagi kepada mahasiswa dan yang penting, fasa kedua kita buka kepada institusi-institusi selain bawah KPT. Sekarang kita buka kepada kolej matirkulasi, kolej vokasional, pelajar tingkatan 6 juga boleh memohon dan pelajar asasi di KPT juga dibuka termasuk ASWARA. Itu antara penambahbaikan yang yang kita buat dalam fasa kedua," katanya.


Jelajah AKM Kedah bermula hari ini hingga Ahad

ALOR SETAR, 2 September- Jelajah Aspirasi Keluarga Malaysia (AKM) Negeri Kedah membuka tirainya hari ini sehingga Ahad nanti yang berlangsung di pekarangan Stadium Darul Aman.Pelbagai program menarik disajikan kepada pengunjung jelajah berkenaan antaranya terdapat jualan 'Happy Hour' iaitu seekor ayam dan beras lima kilogram (5kg) pada harga RM10 sahaja selain Karnival Kerjaya Jamin Kerja yang menawarkan lebih 4,000 jawatan kosong.Selain itu, Kementerian Pembangunan Luar Bandar (KPLB) yang merupakan kementerian peneraju bagi Jelajah AKM Kedah itu turut mengetengahkan produk usahawan desa dalam Mini Karnival Usahawan Desa menerusi penganjuran Pavilion Usahawan Desa@KPLB pada jelajah berkenaan.Pengunjung juga berpeluang membayar kompaun saman Polis Diraja Malaysia (PDRM) dengan pengurangan kadar saman sehingga 50 peratus selain dapat menikmati penukaran minyak enjin motosikal secara percuma anjuran Kolej Lembaga Kemajuan Wilayah Kedah (KEDA) pada esok dan Ahad sempena jelajah itu.Sementara itu, perkhidmatan bas shuttle percuma MARA Liner disediakan untuk memudahkan pergerakan pengunjung ke stadium itu setiap sejam sekali bermula pada 9 pagi hingga 9 malam di dua laluan bas iaitu dari laluan Stesen Bas Shahab Perdana dan Pekan Rabu. Tarikan lain jelajah itu ialah penampilan penceramah terkenal Datuk Badli Shah Alauddin dan Ustaz Abdullah Khairi menyampaikan ceramah agama dalam Forum Perdana Keluarga Malaysia pada malam ini serta Konsert Gegaq@JAKM yang menampilkan barisan artis tanah air seperti Haqiem Rusli dan Khai Bahar pada malam esok.Pertunjukan adat kebudayaan serta hasil kraftangan Orang Asli juga akan dipertontonkan kepada pengunjung yang merupakan satu daripada keistimewaan Jelajah AKM Kedah menerusi ruangan Perkampungan Orang Asli yang disediakan pada jelajah berkenaan.Pengunjung yang bertuah juga akan mendapat kereta Perodua Axia untuk hadiah utama bagi acara cabutan bertuah.Kemuncak Jelajah AKM Kedah itu ialah majlis perasmian oleh Perdana Menteri Datuk Seri Ismail Sabri Yaakob yang dijadualkan merasmikan jelajah itu pada 3 petang nanti selepas beliau menghadiri kenduri rakyat di Sekolah Kebangsaan Kuala Nerang yang dijadualkan pada 11 pagi ini.- BERNAMA

(Persiapan sempena AKM Negeri Kedah / BERNAMA)


3 pendaki sesat ditemukan selamat

KOTA TINGGI, 2 September - Dua lelaki dan seorang wanita yang dilaporkan sesat ketika mendaki Gunung Panti di sini semalam, ditemukan selamat selepas memaklumkan lokasi mereka melalui aplikasi WhatsApp, malam tadi. Pegawai Bomba Kanan II Mohd Syukri Mohd Yusoff berkata kesemua mangsa Gan Chen Yang, 23, Yong Chin Cheng, 25, dan Wong Zao Yi (wanita), 22, ditemukan kira-kira pukul 10 malam, 300 meter dari 'check point' kedua gunung berkenaan, sebelum dibawa turun pasukan keselamatan itu. "Pasukan Keluaran Operasi (PKO) bertindak melakukan pencarian bersama bantuan agensi lain dengan kaedah mengesan lokasi yang telah diberikan oleh mangsa melalui aplikasi WhatsApp,” katanya. "Kesemua mangsa berjaya ditemukan dalam keadaan selamat sebelum diserahkan kepada pihak polis untuk tindakan lanjut," katanya dalam satu kenyataan.

Terdahulu, laporan dibuat sendiri oleh mangsa yang memaklumkan menerusi telefon bahawa mereka tersesat ketika dalam perjalanan turun dari gunung tersebut, pada pukul 4.53 petang. Susulan itu, seramai 10 anggota PKO dihantar ke lokasi kejadian dan difahamkan mereka yang memulakan pendakian pada 7 pagi dan dipercayai sudah biasa dengan aktiviti tersebut, masih boleh dihubungi cuma tidak menemukan jalan keluar.


Keputusan kes rasuah Bung Moktar dan isteri diketahui hari ini

KUALA LUMPUR, 2 September - Keputusan sama ada Ahli Parlimen Kinabatangan Datuk Seri Bung Moktar Radin dan isterinya Datin Seri Zizie Izette Abdul Samad dipanggil untuk membela diri atas pertuduhan rasuah berjumlah RM2.8 juta berhubung pelaburan unit amanah Public Mutual Berhad atau dibebaskan, akan diumumkan Mahkamah Sesyen di sini hari ini.Hakim Mahkamah Sesyen Rozina Ayob dijadualkan memberi keputusan di akhir kes pendakwaan itu pada pukul 3 petang.Sekiranya keputusan mahkamah memihak kepada pihak pendakwaan yang berpendapat wujud kes prima facie terhadap Bung Moktar, 64, dan Zizie Izette, 44, maka pasangan suami isteri itu akan dipanggil membela diri manakala jika sebaliknya mereka akan dilepas dan dibebaskan.Pada 17 Mei lepas, pihak pendakwaan menutup kesnya selepas memanggil 30 saksi untuk memberi keterangan pada perbicaraan kes itu yang bermula pada 2 Jan 2020 dan pihak pendakwaan serta pembelaan selesai berhujah pada 24 Jun lepas.Antara saksi-saksi pendakwaan yang dipanggil memberi keterangan ialah bekas Menteri Kewangan II Datuk Seri Ahmad Husni Mohamad Hanadzlah, bekas Pengurus Besar Pelaburan Felcra Adnan Yusof, Ahli Lembaga Pengarah (ALP) Felcra Dr Habibah Suleiman, Penolong Penguasa Suruhanjaya Pencegahan Rasuah Malaysia (SPRM) Norsharil Saharom, serta dua ejen pelaburan Public Mutual Madhi Abdul Hamid dan Norhaili Ahmad Mokhtar.

Kes itu dikendalikan Timbalan Pendakwa Raya (TPR) Datuk Faridz Gohim Abdullah, Mohd Sophian Zakaria dan Law Chin How manakala peguam M. Athimulan mewakili Bung Moktar serta peguam Datuk K. Kumaraendran dan Ridha Abdah Subri bagi pihak Zizie Izette.

Pada 3 Mei 2019, Bung Moktar mengaku tidak bersalah di Mahkamah Sesyen atas tiga pertuduhan memperoleh suapan berjumlah RM2.8 juta bagi mendapatkan kelulusan untuk FELCRA Berhad melabur RM150 juta bagi menyertai produk unit amanah Public Mutual Berhad.Mengikut pertuduhan pertama, Bung Moktar, yang ketika itu merupakan Pengerusi Bukan Eksekutif Felcra, didakwa secara rasuah memperoleh untuk dirinya suatu suapan iaitu wang tunai RM2.2 juta daripada ejen pelaburan Public Mutual, Madhi Abdul Hamid melalui isteri tertuduh iaitu Zizie Izette. Beliau dituduh melakukan perbuatan itu sebagai upah bagi mendapatkan kelulusan daripada Menteri Kewangan II untuk Felcra membuat pelaburan sebanyak RM150 juta bagi menyertai produk unit amanah Public Mutual.Kesalahan itu didakwa dilakukan di Public Bank Berhad, Cawangan Taman Melawati, No. 262-265, Jalan Bandar 12, Taman Melawati di sini, antara 12.30 tengah hari dan 5 petang, 12 Jun 2015.Bagi pertuduhan kedua, Bung Moktar didakwa secara rasuah memperoleh untuk dirinya suatu suapan iaitu wang tunai berjumlah RM262,500 daripada individu sama, Madhi melalui akaun Public Islamic Treasures Growth Fund (PITGF) bernombor 044797816 yang didaftarkan atas nama Zizie Izette bagi tujuan serupa.Bung Moktar juga dituduh secara rasuah memperoleh untuk dirinya suatu suapan iaitu wang tunai berjumlah RM337,500 daripada ejen pelaburan Public Mutual, Norhaili Ahmad Mokhtar melalui akaun Public Ittikal Sequel Fund (PITSEQ) bernombor 044797824 yang didaftarkan atas nama Zizie Izette bagi tujuan yang sama.Kedua-dua kesalahan itu didakwa dilakukan di lokasi sama pada 12.16 tengah hari dan 12.28 tengah hari, pada 19 Jun 2015.Pendakwaan dikemukakan mengikut Subseksyen 17(a) Akta SPRM dan boleh dihukum di bawah Seksyen 24(1) akta sama yang memperuntukkan hukuman penjara tidak lebih 20 tahun dan denda tidak kurang lima kali ganda nilai suapan atau RM10,000 mengikut mana lebih tinggi, jika sabit kesalahan.Zizie Izette yang juga pelakon mengaku tidak bersalah atas tiga pertuduhan bersubahat dengan suaminya berhubung perkara sama, di tempat, tarikh dan masa serupa mengikut Seksyen 28(1) (c) Akta SPRM dan boleh dihukum di bawah Subseksyen 24(1) akta sama yang membawa hukuman penjara maksimum 20 tahun dan denda tidak kurang lima kali ganda nilai suapan atau RM10,000 mengikut mana lebih tinggi, jika sabit kesalahan. - BERNAMA


Hari Sukan Negara, dilaksana serentak 7-9 Oktober ini

KUALA LUMPUR, 2 September- Sambutan Hari Sukan Negara 2022 (HSN2022) akan dilaksanakan secara serentak di seluruh negara dari 7 hingga 9 Oktober ini.Perasmiannya dijadualkan pada 8 Oktober di Putrajaya.Kementerian Belia dan Sukan (KBS) dalam satu kenyataan berkata antara program pengisian HSN2022 adalah Putrajaya Night Marathon HSN2022, Karnival Sukan Air, Karnival Sukan Mendaki Kebangsaan, Kejohanan e-sukan, Let's Get Fit, M-Games, Ekspo Industri Sukan Kuala Lumpur dan Kejohanan "Powerboat" ASEAN.HSN2022 juga turut membabitkan kerjasama strategik dengan pihak swasta dan NGO bagi memastikan penglibatan rakyat Malaysia di semua peringkat.HSN2022 dijangka menarik penyertaan seramai 4.5 juta orang.Hari Sukan Negara adalah acara tahunan KBS bagi merealisasikan hasrat dan aspirasi kerajaan untuk menggalak dan menjadikan Malaysia negara yang mempunyai rakyat yang sentiasa bersukan serta menjadikan sukan sebagai satu budaya.


Permintaan kayu-kayan negara tinggi, pembangunan modal insan perlu diperkasa - MTC

SHAH ALAM, 2 September- Permintaan produk kayu-kayan di Malaysia untuk pasaran eksport meningkat sebanyak 13.8% dalam tempoh Januari hingga Jun lalu. Pengarah Bahagian Pembangunan dan Transformasi Industri Majlis Kayu-kayan Malaysia (MTC), Mokhtar Mohd Yaacob berkata bertepatan dengan kehendak pasaran semasa pembangunan modal insan adalah perkara penting bagi menjamin kesinambungan industri.Justeru, program Focus Group Dialog Wood Industrial Talk 2022 yang diadakan dilihat bertepatan matlamat tersebut."Rancangan Malaysia ke-12 telah menggariskan pelan ke arah negara berpendapatan tinggi dengan meningkatkan bilangan tenaga mahir berkualiti tinggi seiring dengan keperluan semasa industri.Justeru, pemerkasaan program Pendidikan dan Latihan Teknikal Vokasional (TVET) melalui penglibatan pihak industri merupakan antara pendekatan yang proaktif selain program pensijilan yang diperakui oleh badan profesional," kata Mokhtar ketika merasmikan program berkenaan di Politeknik Premier Sultan Salahuddin Abdul Aziz Shah.Tambah beliau, Program Penempatan Jurutera dan Latihan Pra-Siswazah dalam Industri Kayu-Kayan yang diperkenalkan MTC menyaksikan lebih 40 pelajar kursus teknikal dari Politeknik dan Kolej Komuniti menjalani latihan di pelbagai sektor industri berasaskan kayu.

(Pengarah Bahagian Pembangunan dan Transformasi Industri Majlis Kayu-kayan Malaysia (MTC), Mokhtar Mohd Yaacob )


Rumah bungkus dadah digempur PDRM, temui 11.5 kg dadah

PETALING JAYA, 2 September- Sebuah rumah di Cheras, Selangor dipercayai dijadikan pusat pembungkusan dadah digempur Polis Diraja Malaysia (PDRM).Hasil serbuan membawa kepada rampasan 11.5 kilogram dadah jenis ketamin.Menurut Ketua Polis Daerah Petaling Jaya, ACP Fakhrudin Abdul Hamid, kegiatan di premis terbabit terbongkar hasil penangkapan seorang suspek bersama sejumlah dadah di Jalan Gasing, Ahad lalu."Hasil pemeriksaan telah berjaya merampas dua paket plastik berwarna merah dan hitam yang mengandungi serbuk putih disyaki dadah jenis ketamin dengan anggaran berat 5,075 gram dan satu lagi kita jumpa lima paket plastik lutsinar berisi serbuk putih disyaki dadah jenis ketamin dengan anggaran berat, 3,425 gram di atas meja ruang tamu rumah tersebut," kata ACP Fakhrudin kepada RTM.

(Antara peralatan yang dirampas oleh PDRM dalam operasi terbabit)

Turut dirampas, perkakas membungkus dadah.Suspek direman selama tujuh hari bagi membantu siasatan dan kes dirujuk mengikut Seksyen 39B Akta Dadah Berbahaya 1952.


PEDi, platform didik masyarakat berhubung jenayah siber - Annuar

AYER KEROH, 2 September- Pusat Ekonomi Digital Keluarga Malaysia (PEDi) bukan sahaja berperanan menyediakan kemudahan capaian internet kepada masyarakat, namun ia juga perlu menjadi medan untuk memberi kesedaran mengenai penipuan dalam talian atau jenayah “scammer”.  Menurut Menteri Komunikasi dan Multimedia, Tan Sri Annuar Musa, PEDi diberi tanggungjawab ini memandangkan ia antara pusat sehenti yang dekat dengan masyarakat.  Justeru jelasnya, adalah penting untuk PEDi sentiasa peka dan cakna mengenai langkah dilaksana Kementerian Komunikasi dan Multimedia (K-KOMM) bersama CyberSecurity Malaysia dalam menangani jenayah penipuan itu.  "Program 'Outreach' adalah salah satu program yang paling dekat sekali dengan komuniti. Aspek keselamatan siber ini kena buat banyak di pelbagai tahap antaranya sekolah, agensi dan jabatan kerajaan dan sebagainya. PEDi adalah antara yang terdekat dengan pengguna maka PEDi kena bawa tanggungjawab untuk meningkatkan kempen kesedaran anti CyberSecurity , 'scammer' serta sebagainya," kata Annuar kepada pemberita RTM selepas menyampaikan watikah pelantikan kepada 30 Pengerusi Pusat Ekonomi Digital Keluarga Malaysia (PEDi) Melaka, di sini. Tambah beliau, pihaknya maklum dengan kebimbangan orang ramai terhadap isu jenayah ‘scammer’ yang semakin berleluasa.  Untuk itu, beberapa langkah keselamatan sedang dirangka K-KOMM bersama Cyber Security Malaysia serta agensi berkaitan bagi menangani jenayah ini.  Bagaimanapun jelasnya, masyarakat juga perlu memainkan peranan untuk sentiasa ambil tahu mengenai jenayah ini dan tidak mudah terpedaya dengan taktik penipuan sindiket.

(MenKOMM, Tan Sri Annuar Musa menyampaikan watikah pelantikan kepada 30 pengerusi PEDi Melaka)


JAKM Kedah bermula esok

(Pentas utama Jelajah Aspirasi Keluarga Malaysia Negeri Kedah (JAKM))

ALOR SETAR, 1 September- Jelajah Aspirasi Keluarga Malaysia Negeri Kedah (JAKM) edisi ke-9 bermula esok sehingga Ahad yang akan memberikan peluang kepada seluruh warga Malaysia mengetahui dan mendapat maklumat terkini mengenai inisiatif dan program yang dijalankan oleh agensi kerajaan.  Antara pengisian program jualan istimewa di perkarangan Stadium Darul Aman Alor Setar kali ini adalah dengan menawarkan 6,000 pek beras dan ayam ditawarkan sepanjang tiga hari JAKM berlangsung. Kementerian Pembangunan Luar Bandar (KPLB) sebagai peneraju memaklumkan pengisian JAKM melibatkan 117 program, 27 gerai pameran daripada kementerian, agensi serta kerajaan negeri Kedah. Selain itu orang ramai juga boleh mendapatkan tawaran bantuan program padanan perniagaan dan jualan usahawan. Persiapan berjalan lancar mengikut perancangan melibatkan persiapan di pentas utama dan pentas mini.  Kira-kira 60 orang usahawan KPLB dan 80 orang usahawan Kementerian Pembangunan Usahawan Koperasi (KUKOP) akan mengetengahkan produk jualan mereka.

Pengunjung juga berpeluang melihat 'SHOWCase' perkampungan penduduk orang asli antaranya seni kraf, produk dan budaya komuniti orang asal. Program karnival rakyat yang bersifat inklusif itu turut menyediakan pelbagai acara menarik untuk segenap lapisan masyarakat seperti persembahan kebudayaan, keseniaan, persembahan artis, dan khidmat komuniti aktiviti sukan.Program karnival jamin kerjaya juga menyediakan lebih 3,000 peluang pekerjaan. Sepanjang berlangsungnya JAKM pengunjung berpeluang memenangi cabutan nombor bertuah sebuah kereta dan tiga buah motosikal Seramai 100,000 pengunjung disasarkan terutama penduduk di sekitar Kedah, Perlis, Pulau Pinang dan Perak Utara.


JAKIM pandang serius status halal daging import

TAIPING, 1 September- Jabatan Kemajuan Islam Malaysia (JAKIM) menafikan kerajaan berdiam diri berhubung isu status halal daging import dari Australia ke negara ini.  Menteri di Jabatan Perdana Menteri (Hal Ehwal Agama), Datuk Idris Ahmad berkata, pihaknya memandang serius terhadap isu berkenaan.  Jelas beliau, JAKIM akan melakukan pemeriksaan audit di rumah sembelihan berkenaan.  Menurut Datuk Idris Ahmad, "insya-Allah dalam bulan September nanti pasukan audit kita daripada JAKIM akan ke sana."Takkan kita nak senyap, tindakan perlu diambil untuk isu melibatkan halal dan haram ni."Tak munasabah kita, pihak JAKIM ni tak bertindak."Kita pun tahu JAKIM tegas dalam isu halal ni, walaupun orang ramai mendesak untuk melonggarkan syarat untuk memiliki sijil halal." Tegas beliau ketika menjawab soalan pemberita berkaitan isu halal.Pada majlis itu, seramai 136 keluarga menerima sumbangan wang tunai dengan nilai keseluruhan RM78,000.Beliau berkata demikian kepada media selepas menyampaikan bantuan sumbangan kepada mangsa banjir di Taiping.


PM rasmi projek Pembangunan Berintegrasi Pusat Bekalan Gas dan Loji Janakuasa

(Perdana Menteri, Datuk Seri Ismail Sabri Yaakob merasmikan projek Pembangunan Berintegrasi Pusat Bekalan Gas dan Loji Janakuasa Pulau Bunting)

YAN, 1 September- Perdana Menteri, Datuk Seri Ismail Sabri Yaakob merasmikan projek Pembangunan Berintegrasi Pusat Bekalan Gas dan Loji Janakuasa Pulau Bunting di Yan, Kedah.Projek berkenaan adalah sebahagian daripada pelaburan bernilai RM14.4 bilion di Kedah serta bakal menjadi kesinambungan daripada keupayaan dan kepakaran kumpulan MMC dengan kerjasama SKS Corporation Sdn Bhd dalam membangunkan projek prasarana sekaligus memacu aktiviti ekonomi dan memberi pelbagai manfaat dan peluang pekerjaan kepada penduduk kedah.Matlamat utama projek itu adalah untuk membangunkan kawasan tengah negeri Kedah dengan pembangunan holistik dan berteknologi tinggi meliputi 3 segmen utama iaitu Hab Kapal-ke-Kapal (STS) bagi tujuan aktiviti pemindahan kargo produk gas asli cecair dan produk petroleum. Manakala segmen kedua melibatkan pembinaan Loji Jana Kuasa Turbin Gas Kitaran Gabungan (CCGT) dengan anggaran kapasiti 1,600 MW dan segmen ketiga merupakan pembinaan terminal penggasan Semula LNG yang akan dikenali sebagai RGT yang akan menjadikan gerbang kemasukan gas asli bagi wilayah utara dan yang ketiga di semenanjung Malaysia selepas RGT Sungai Udang dan RGT Pengerang.

(Datuk Seri Ismail Sabri Yaakob ketika melihat kawasan projek Pembangunan Berintegrasi Pusat Bekalan Gas dan Loji Janakuasa Pulau Bunting)

Menurut Datuk Seri Ismail Sabri, "kerajaan persekutuan komited menyokong pelaksanaan projek berkenaan sebagai hab ekonomi baharu di utara tanah air. Tambah beliau, "projek berkenaan turut bakal memberikan peluang pekerjaan kepada semua pihak termasuk masyarakat setempat."Turut hadir menyaksikan Upacara perasmian itu, turut disaksikan oleh Menteri Besar Kedah, Dato' Sri Muhamad Sanusi Md Nor, Menteri-menteri kerajaan Persekutuan dan kerajaan Negeri Kedah. Selain itu, majlis berkenaan turut disekalikan dengan  kenduri rakyat yang dihadiri oleh 15,000 orang penduduk di kawasan berkenaan.


Datuk Seri Azalina letak jawatan sebagai Penasihat Khas PM

KUALA LUMPUR, 1 September- Pejabat Perdana Menteri mengesahkan peletakan jawatan Datuk Seri Azalina Othman Said sebagai Penasihat Khas Kepada Perdana Menteri (Undang-Undang Dan Hak Asasi Manusia).Surat peletakan jawatan itu bertarikh 29 Ogos 2022.Dalam satu kenyataan yang dikeluarkan Pejabat Perdana Menteri petang tadi, Datuk Seri Ismail Sabri Yaakob, telah menerima peletakan jawatan beliau dengan notis sebulan seperti yang dimaklumkan dalam surat berkenaan.Notis sebulan diberikan bertujuan menyelesaikan kerja-kerja yang berkaitan dengan kakitangan beliau, namun dalam tempoh itu, Datuk Seri Azalina tidak lagi bertugas di Pejabat Perdana Menteri kerana diberi cuti mulai 1 September sehingga tamat notis pada akhir September.Bagaimanapun, "Datuk Seri Ismail Sabri Yaakob, mengucapkan penghargaan dan terima kasih atas perkhidmatan yang telah diberikan sepanjang tempoh beliau berkhidmat." Kata kenyataan itu.

(Tangkap layar kenyataan media yang dikeluarkan Pejabat Perdana Menteri)


i-Trafik MBMB produk inovasi Majlis Bandaraya Melaka Bersejarah

(Datuk Zaidi Attan, Exco Perumahan, Kerajaan Tempatan dan Alam Sekitar Negeri Melaka menunjukkan produk i-Trafik MBMB)

AYER KEROH, 1 September- Hasil kreativiti anggota Majlis Bandaraya Melaka Bersejarah (MBMB) satu produk inovasi iaitu I-Trafik MBMB dihasilkan. Sistem I-Trafik melibatkan 33 persimpangan utama yang mempunyai 90 kamera CCTV berteknologi kecerdasan buatan (AI) di sekitar Bandaraya Melaka.Antara lokasi yang diletakkan teknologi ini adalah di Zon Banda Hilir, Kota Laksamana dan Melaka Raya.  Exco Perumahan, Kerajaan Tempatan dan Alam Sekitar negeri, Datuk Zaidi Attan berkata, "produk tersebut dapat dimanfaatkan oleh pengguna jalan raya untuk mencari jalan alternatif sekiranya berlakunya kesesakan di jalan-jalan utama dalam bandaraya.  Beliau turut menambah, "produk tersebut juga mampu menjadi sumber rujukan kepada pihak PDRM serta Bahagian Teknologi Maklumat dan Komunikasi Negeri Melaka." Selain itu, "inisiatif ini dilaksana bagi menyelesaikan semua masalah melibatkan orang ramai dengan penggunaan pendigitalan yang membolehkan pentadbir kerajaan melakukan penjimatan; maksimum ini disebabkan penggunaan teknologi itu." Jelasnya ketika ditemui pemberita.

(Datuk Zaidi Attan, Exco Perumahan, Kerajaan Tempatan dan Alam Sekitar Negeri Melaka)

Beliau berkata demikian selepas melancarkan majlis perasmian Fiesta I2CT MBMB dan Pelancaran Produk I-Trafik MBMB di Dataran Bandaraya MBMB, Ayer Keroh.  Menurutnya, I-Trafik MBMB dapat memberi informasi masa sebenar iaitu kurang seminit kepada orang ramai yang ingin memasuki Bandaraya Melaka dalam linkungan keluasan 10.877 kilometer persegi.  I-Trafik MBMB dapat dilayari melalui laman sesawang MBMB di itrafik.mbmb.gov.my.


Tourism Malaysia, Qatar Airways tandatangani MoC, kukuhkan kerjasama strategik

KUALA LUMPUR, 1 September - Jumlah kemasukan pelancong dari Eropah dan Timur Tengah dijangka meningkat sehingga tiga kali ganda menjelang hujung tahun ini.Menteri Pelancongan, Seni dan Budaya (MOTAC), Datuk Seri Nancy Shukri yakin sasaran itu akan dipacu pelbagai aktiviti promosi pelancongan termasuk kerjasama antara Tourism Malaysia dan Qatar Airways.

"Ketibaan pelancong dari wilayah ini termasuk Qatar, Dubai dan Arab Saudi. Setakat Jun 2022 sebanyak 95,000 pelancong dan kami harap selepas Piala Dunia, lebih ramai lagi yang datang terutamanya dari Qatar sendiri. Selepas itu kita akan bincang lokasi mana yang jadi pilihan di Malaysia," katanya dalam sidang media selepas majlis menandatangani Memorandum Kolaborasi (MoC) antara Tourism Malaysia dan Qatar Airways di ibu negara.Tambah Nancy, kerjasama strategik itu akan meningkatkan pilihan penerbangan dan destinasi disamping menawarkan perkhidmatan terbaik oleh Qatar Airways.Untuk itu katanya, syarikat penerbangan itu juga dijangka menambah kekerapan penerbangannya ke negara ini berbanding tiga kali sehari ketika ini.


Peruntukan RM20 juta untuk jambatan konkrit

(Datuk Seri Ismail Sabri Yaakob, Perdana Menteri menyampaikan bantuan kepada sekolah dan anak-anak orang asli Kensui)

BALING, 1 September- Peruntukkan sebanyak RM20 juta telah diluluskan bagi membina jambatan konkrit dan menggantikan "Jambatan Bailey" yang dibina sementara untuk menggantikan jambatan lama yang runtuh. Jambatan lama yang runtuh dalam kejadian banjir itu, berpunca daripada aliran puing yang berlaku pada awal Julai lali di Kampung Iboi, Kupang, Baling, Kedah. Perdana Menteri, Datuk Seri Ismail Sabri Yaakob berkata, "selain itu, 17 titi kecil baharu akan dibina melibatkan peruntukkan keseluruhan berjumlah RM4.8 juta." Beliau berkata, "kerajaan turut meluluskan peruntukkan sebanyak RM3 juta bagi membina lagi 17 buah rumah baharu bagi menggantikan rumah penduduk yang berada di kawasan berisiko, yang terletak di tepi sungai di kawasan berkenaan."  Lokasi bagi membina rumah tersebut telah pun dikenal pasti.

(Datuk Seri Ismail Sabri Yaakob, Perdana Menteri ketika Majlis Doa Selamat sempena Sambutan Hari Kemerdekaan ke-65 dan Bencana Banjir Daerah Baling

Katanya, sebelum ini, 20 buah rumah yang telah diluluskan dan sedang dibina di Kampung Sadek, Kupang.  Beliau bercakap kepada pemberita selepas menghadiri Majlis Doa Selamat sempena Sambutan Hari Kemerdekaan ke-65 dan Bencana Banjir Daerah Baling di stor logistik Pusat Khidmat Ahli Parlimen Baling di Teluk Durian, Kupang, Baling. Pada majlis itu, beliau turut menyampaikan bantuan Wang Ihsan dan Bantuan Barangan Keperluan Asas berjumlah RM2,500 kepada 1,012 ketua isi rumah yang tidak berpindah ke Pusat Pemindahan Sementara, PPS namun turut terkesan akibat banjir tersebut.


Rosmah dipenjara 30 tahun, denda RM970 juta

(Datin Seri Rosmah Mansor/FOTO fail BERNAMA)

KUALA LUMPUR, 1 September - Datin Seri Rosmah Mansor dijatuhi hukuman penjara berjumlah 30 tahun dan denda RM970 juta selepas didapati bersalah terhadap ketiga-tiga pertuduhan rasuah berkaitan projek hibrid solar bernilai RM1.25 bilion untuk 369 sekolah luar bandar di Sarawak.Hakim Mahkamah Tinggi, Mohamed Zaini Mazlan, memerintahkan isteri bekas Perdana Menteri Datuk Seri Najib Tun Razak itu menjalani hukuman penjara 10 tahun bagi setiap pertuduhan yang berjalan secara serentak. Sekiranya Rosmah gagal membayar denda berkenaan, beliau perlu menjalani hukuman penjara tambahan 30 tahun.Bagaimanapun, Zaini Mazlan membenarkan pelaksanaan hukuman itu ditangguhkan sehingga Rosmah mengemukakan rayuan.Rosmah, 70, didakwa meminta dan menerima suapan daripada bekas Pengarah Urusan Jepak Holding iaitu Saidi Abang Samsudin.

Berita berkaitanRosmah bersalah kes rasuah projek solar hibrid bernilai RM1.25 bilionPihak pendakwaan bantah permohonan Rosmah supaya hakim tarik diri dengar kes rasuah projek solar50 pengamal media berkumpul di Mahkamah TinggiKeputusan perbicaraan kes rasuah Rosmah dijangka diketahui hari iniKeputusan kes Rosmah tular, Pejabat Ketua Pendaftar Mahkamah buat laporan polis


MUAR, 1 September- Sindiket penyeludupan minuman keras berjaya dipatahkan polis daerah Muar menerusi penangkapan seorang lelaki tempatan di sebuah rumah sewa di daerah Bakri, Muar, 9 malam semalam.  Pemangku Ketua Polis Daerah Muar, Superintendan Muhammad Aidil Roneh Abdullah berkata, "ia merupakan tangkapan terbesar tahun ini di Muar, membabitkan nilai rampasan keseluruhan, bernilai RM248,000." Hasil rampasan melibatkan 173 karton atau 4,152 tin dan 23 karton atau 575 botol minuman keras.  Suspek warga tempatan yang berusia 30 tahun itu aktif melakukan kegiatan penyeludupan minuman keras sejak sebulan lalu.  Kesemua minuman keras itu dipercayai diperoleh dari Johor Bahru untuk pasaran tempatan.

(Superitendan Muhammad Aidil Roneh Abdullah, Pemangku Ketua Polis Daerah Muar bersama rampasan minuman keras)

Menurut, Superitendan Muhammad Aidil Roneh Abdullah, Pemangku Ketua Polis Daerah Muar, "ia dijadikan macam tempat simpanan dan gudang yang berfungsi untuk simpanan barang-barang."Dan kemudian disimpan dan dijual di pasaran tempatan." Suspek lelaki itu turut memiliki rekod jenayah berkaitan kesalahan yang sama.  Suspek direman empat hari bermula hari ini sehingga Ahad bagi membantu siasatan mengikut Seksyen 135 (1) Akta Kastam 1967.


Kempen JMKM@DE DAGANG berlangsung September hingga Disember 2022 - Annuar

PUTRAJAYA, 1 September - Kempen Jualan Murah Keluarga Malaysia @DE DAGANG (JMKM@DE DAGANG) yang akan bermula Sabtu ini akan berlangsung hingga hujung tahun ini.Pengerusi Pasukan Khas Jihad Tangani Inflasi, Tan Sri Annuar Musa berkata jumlah jualan kasar yang disasarkan bakal melebihi RM1.5 bilion dengan menjana lima juta transaksi.

"Program ini akan menumpukan bukan hanya kepada barangan basah dan keperluan asas sahaja, kita memperluaskan kepada perkhidmatan-perkhidmatan lain yang melibatkan perbelanjaan rakyat termasuklah bidang pelancongan, jualan produk kraf, produk halal, produk pertanian serta barangan Malaysia yang peniaga-peniaga ingin menjual ke luar negara."Bentuk kemudahan akan dinikmati oleh peniaga dalam satu bentuk, pada pembeli tempatan dan juga pemunya platform tempatan yang akan diberikan bimbingan untuk memperkasakan lagi platform mereka," katanya dalam sidang media selepas mempengerusikan mesyuarat jawatankuasa pasukan khas tersebut, di sini. Tambah Annuar, melalui kerjasama dengan Rakan Platform Digital, kempen ini membolehkan orang ramai berbelanja pada harga berpatutan dengan potongan diskaun sehingga 20 peratus.Katanya, pelbagai insentif turut diberikan, seperti potongan harga, baucar diskaun, rebat dan baucar penghantaran bagi mendorong lebih banyak pembelian dalam talian dari perniagaan dan produk tempatan."Sejajar inisiatif Belanjawan 2022, JMKM@DE DAGANG bersama rakan platform digitalnya juga menyalurkan manfaat dan sokongan kewangan bernilai RM300 juta kepada peniaga tempatan melalui pelbagai platform e-Dagang dan e-Bayar," katanya.


Langkawi Writers' Festival bawa penulis tempatan dan antarabangsa

KUAH, 1 September- Langkawi Writers’ Festival bakal membawakan penulis tempatan dan antarabangsa, ahli ekonomi, penyair, wartawan dan intelektual. Festival selama empat hari yang membuka tirainya hari ini turut membawa semua yang terlibat untuk meneroka idea, berkongsi cerita dan mencetus topik perbualan.

(Pengarah Langkawi Writers’ Festival, Morne Hashim)

Pengarah Langkawi Writers’ Festival, Morne Hashim berkata, program sama turut diisi dengan forum, tayangan filem, persembahan teater kanak-kanak, bicara karya, bicara filem dan malam puisi. "Kita bukan seyembara…Kita bukan seyembara, tapi kita lebih bersifat kepada forum, perbahasan, pertukaranidea dan kita juga mengadakan perbincangan skrip dan untuk kali ni kita memfokuskankepada penterjemahan," katanya di sini. Antara panel yang terlibat ialah Sasterawan Negara ke-10, Dato Dr. Anwar Ridhwan, Ketua Pegawai Eksekutif LADA, Nasaruddin Abdul Muttalib, Presiden Pena, Dr. Saleeh Rahamad, U-Wei Haji Saari dan SabriYunus.  Manakala penulis tamu pula Eka Kurniawan diterbangkan dari Jakarta dan Robert Yeo dari Singapura.  Langkawi Writers’ Festival berlangsung di Panggung Seni Kota Mahsuri dianjurkan oleh Morne Art Gallerydengan sokongan Kementerian Pelancongan, Seni dan Budaya, Lembaga PembangunanLangkawi dan Balai Seni Negara Cawangan Langkawi.


Peruntukan RM10 juta bagi air bersih terawat di Kota Tinggi

(Datuk Onn Hafiz Ghazi, Menteri Besar Johor dan Datuk Halimah Mohamed Sadique, Exco Kerajaan Negeri, serta Menteri Perpaduan)

KOTA TINGGI, 1 September- Sebanyak RM10 juta diperuntukkan Kerajaan Persekutuan bagi pelaksanaan projek tambahan empat juta liter air sehari, bagi air bersih terawat di Kota Tinggi, Johor, dalam masa terdekat.  Projek yang melibatkan kerjasama SAJ Ranhill, dan Badan Kawal Selia Air Johor (BAKAJ) itu dapat menyelesaikan masalah gangguan air dihadapi penduduk, terutama pada musim perayaan.  Menteri Besar Johor, Datuk Onn Hafiz Ghazi berkata, "Kerajaan Negeri turut memohon peruntukan RM40 juta, daripada Kementerian Alam Sekitar dan Air (KASA), bagi menaiktaraf Loji Rawatan Air (LRA) di kawasan tersebut."  Selain itu, RM140 juta turut diperuntukkan Kementerian Kerja Raya bagi kerja naik taraf Jalan Kota Tinggi–Mersing.  Nasib 199 orang nelayan di kawasan Kota TInggi juga tidak diketepikan, Kerajaan Negeri memperuntukkan RM 60,000 sebagai bantuan manakala RM150,000 diperuntukkan bagi Pusat Pengumpulan Hasil Pertanian.

(Datuk Onn Hafiz Ghazi, Menteri Besar Johor pada Program Bersama Rakyat Parlimen Kota Tinggi di Kampung Singapura, Tanjung Sedili)

Beliau turut menambah, "di peringkat Jason Bay, ataupun Teluk Mahkota, akan turut diperuntukkan sebanyak RM2.8 juta untuk tapak rekreasi di kawasan tersebut."Tidak cukup dengan itu, di peringkat Tanjung Sedili juga akan turut diperuntukkan sebanyak RM2.9 juta untuk pembangunan gerai di situ, ini peruntukan oleh Kementerian Perumahan dan Kerajaan Tempatan(KPKT)." Ujar beliau ketika ditemui pemberita.Dalam majlis yang sama turut hadir barisan Exco Kerajaan Negeri, serta Menteri Perpaduan, Datuk Halimah Mohamed Sadique.  Datuk Onn Hafiz Ghazi, Menteri Besar Johor berucap demikian semasa Program Bersama Rakyat Parlimen Kota Tinggi di Kampung Singapura, Tanjung Sedili, Kota Tinggi.


Harga minyak masak botol turun berkuat kuasa 8 September hingga 7 Oktober 2022

KUALA LUMPUR, 1 September - Harga siling minyak sawit botol pelbagai saiz diturunkan berkuat kuasa 8 September hingga 7 Oktober ini.Penurunan itu menyaksikan minyak masak lima kilogram (kg) dijual pada harga RM33.50 berbanding RM34.70 sebelum ini.Pengerusi Pasukan Khas Jihad Tangani Inflasi, Tan Sri Annuar Musa berkata penurunan harga itu tetap dilaksanakan walaupun harga minyak sawit mentah (MSM) menyaksikan sedikit peningkatan.

”Untuk bulan Ogos lalu, kita dapati terdapat kenaikan sedikit MSM daripada RM4,060 kepada RM4,170, naik RM110.“Walaupun harga minyak sawit CPO naik sedikit, Jawatankuasa telah memutuskan supaya untuk menurunkan lagi harga maksimum minyak sawit botol 5 kilogram,” katanya dalam sidang media selepas mempengerusikan mesyuarat jawatankuasa pasukan khas tersebut, di sini.Tambah Annuar, untuk harga minyak masak tiga kilogram pula ia akan diturunkan daripada RM21.70 kepada RM21.10.Manakala bagi minyak masak dua kilogram diturunkan sebanyak 40 sen kepada RM14.30.Dalam pada itu, Annuar berkata, pihaknya berpuas hati dengan syor yang dikemukakan oleh Kementerian Perdagangan Dalam Negeri dan Hal Ehwal Pengguna (KPDNHEP) untuk terus menurunkan harga minyak.


Pembedahan neurosurgery boleh dilaksanakan di Hospital Melaka

MELAKA, 1 September- Sistem bekalan elektrik di Hospital Melaka dinaik taraf oleh Kementerian Kesihatan Malaysia (KKM), kini pembedahan Neurosurgery boleh dilaksanakan di hospitala berkenaan.Menurut Pengarah Jabatan Kesihatan Negeri, Datuk Dr Rusdi Abd. Rahman, "sebelum ini pembedahan berkenaan terpaksa dilakukan di Hospital Seremban atau Hospital Kuala Lumpur."  Beliau berkata, pihaknya kini sudah bersedia untuk tujuan berkenaan selepas Unit Rawatan Rapi (ICU) dan bilik pembedahan sudah tersedia.  Buat masa ini hanya terdapat seorang pakar ditempatkan di hospital berkenaan namun secara penggiliran sejak Julai lalu; ”maksudnya penggiliran itu adalah pakar-pakar daripada hospital lain datang tetap secara setiap hari tetapi dia bergilir sebulan sekali untuk datang ke sini."Penggiliran itu mungkin sebulan sekali, atau mungkin dua minggu sekali. Bergantung kepada keadaan yang diperlukan."Tetapi dengan cara ini insya-Allah bahagian pembedahan2 yg rasa boleh dibuat di hospital Melaka buat di Hospital Melaka insya-Allah." Jelas beliau ketika ditemui pemberita. Projek naik taraf sistem elektrik berkenaan diurus selia oleh Jabatan Kerja Raya (JKR) Melaka dengan kos RM23.9 juta dan telah siap sepenuhnya pada 15 Ogos lalu.Beliau berkata demikian kepada pemberita selepas Majlis Penyerahan Projek Naik Taraf Sistem Bekalan Elektrik Hospital Melaka yang disempurnakan oleh Ketua Menteri, Datuk Seri Sulaiman Md Ali.

(Datuk Dr Rusdi Abd. Rahman, Pengarah Jabatan Kesihatan Negeri Melaka)


LADA perhebat persiapan LIMA '23

LANGKAWI, 1 September - Lembaga Pembangunan Langkawi (LADA) sedang memantau dan memperhebatkan persiapan logistik sempena Pameran Udara dan Maritim Antarabangsa Langkawi 2023 (LIMA '23). Ketua Pegawai Eksekutif Lembaga Pembangunan Langkawi (LADA), Nasaruddin Abdul Muttalib, berkata langkah itu bagi memastikan pameran berprestij mulai 23 hingga 27 Mei tahun depan berjalan lancar.Katanya, mesyuarat pertama jawatankuasa induk pameran itu berlangsung baru-baru ini dan LADA dilantik selaku Pengerusi Jawatankuasa Infrastruktur dan Kebersihan LIMA'23.

"Kita memperbaiki jalan, papan tanda dan sebagainyadan kita juga memerlukan sokongan daripada jabatan-jabatan dan kementerian di peringkat pusat untuk memnberika peruntukan yang bersesuaian supaya semuanya dalam keadaan baik menjelang LIMA '23 nanti," kata Nasaruddin di sini.

LADA kini sedang memacu kerja-kerja menaiktaraf Pusat Pameran Antarabangsa Mahsuri (MIEC) di Padang Matsirat sebagai lokasi utama pameran itu.  Antaranya kerja menaiktaraf sistem penghawa dingin dan pencahayaan dalam dewan serta dataran persekitaran MIEC. Ia bertujuan memberi keselesaan kepadakira-kira 600 syarikat pempamer termasuk delegasi terlibat membabitkan 20 buah negara, selain puluhanribu pengunjung sepanjang lima hari pameran itu berlangsung.


KDN sasar 1,000 penyertaan pada tahun pertama menerusi PVIP

PUTRAJAYA, 1 September - Program Visa Premium (PVIP) Malaysia bakal diwujudkan bagi memacu pertumbuhan ekonomi dan pendapatan negara.Menteri Dalam Negeri, Datuk Seri Hamzah Zainudin berkata program berkonsepkan residensi melalui pelaburan buat warga asing itu juga akan membuka lebih banyak peluang pekerjaan kepada rakyat tempatan.

"Kementerian Dalam Negeri dan Jabatan Imigresen Malaysia telah menerima banyak pandangan daripada pelbagai pihak yang mencadangkan kerajaan untuk memperkenalkan satu program yang membolehkan keberadaan lebih lama di dalam negara dan para peserta diberi peluang untuk belajar, melabur, bekerja dan menjalankan perniagaan dalam sektor yang menyumbang hasil kepada ekonomi negara."Program ini adalah yang pertama seumpamanya diperkenalkan oleh kerajaan Malaysia dan ianya akan dibuka untuk permohonan mulai 1 oktober 2022," katanya dalam sidang media selepas mengumumkan Program Visa Premium (PVIP) Malaysia, di kementeriannya, di sini. Tambahnya, beberapa dasar turut ditetapkan bagi memastikan pelaksanaan PVIP Malaysia berjalan lancar serta tidak menggugat aspek keselamatan dan kedaulatan negara.KDN menyasarkan sekurang-kurangnya 1,000 peserta dalam tahun pertama program ini diperkenalkan dengan anggaran hasil kepada negara sebanyak RM200 juta dan simpanan tetap sebanyak RM1 bilion.Datuk Seri Hamzah turut menyatakan Jabatan Imigresen Malaysia (JIM) dan PDRM akan sentiasa melakukan pemantauan dan penguatkuasaan secara berkala bagi memastikan program ini menepati dasar dan matlamat pelaksanaannya.


Rosmah bersalah kes rasuah projek solar hibrid bernilai RM1.25 bilion

KUALA LUMPUR, 1 September - Datin Seri Rosmah Mansor didapati bersalah atas tiga tuduhan rasuah membabitkan projek pembekalan dan pemasangan tenaga solar di 369 sekolah luar bandar di Sarawak bernilai RM1.25 bilion.Hakim Mohamed Zaini Mazlan membuat keputusan itu selepas berpuas hati pihak pembelaan gagal membuktikan kes melampaui keraguan munasabah.Rosmah, 70, didakwa meminta dan menerima suapan daripada bekas Pengarah Urusan Jepak Holding iaitu Saidi Abang Samsudin.

Kronologi kes rasuah tenaga solar Rosmah Selepas hampir empat tahun perbicaraan, Rosmah yang juga digelar First Lady Of Malaysia gagal menimbulkan sebarang keraguan munasabah terhadap kes yang dihadapinya.Perbicaraan bermula pada 5 Februari 2020 dengan pendakwaan memanggil 23 saksi dalam perbicaraan sebelum menutup kesnya pada 11 Disember pada tahun yang samaPada 18 Februari 2021, isteri bekas Perdana Menteri Datuk Seri Najib Tun Razak itu diperintah membela diri atas tiga pertuduhan selepas pihak pendakwaan berjaya membuktikan kes melampaui keraguan munasabah.Manakala, pihak pembelaan menutup kes pada 23 Februari lalu selepas memanggil dua saksi iaitu tertuduh sendiri dan bekas Pengarah Bahagian First Lady of Malaysia (FLOM) Datuk Seri Siti Azizah Sheikh Abod.Antara saksi yang dipanggil ialah Saidi, bekas Pegawai Khas Rosmah Datuk Rizal Mansor, bekas Menteri Pendidikan Datuk Seri Mahdzir Khalid dan Ketua Setiausaha Kementerian Pendidikan ketika itu, Tan Sri Madinah Mohamed.

Rizal Mansor, merupakan saksi utama pendakwaan selepas mahkamah membebaskan saksi pendakwaan ke-21 itu daripada empat tuduhan meminta dan menerima suapan bagi pihak Datin Seri Rosmah Mansor berhubung projek pembekalan dan pemasangan tenaga solar.Pada 15 November 2018, Rosmah mengaku tidak bersalah di Mahkamah Sesyen atas dua pertuduhan rasuah.Bagi pertuduhan pertama, beliau didakwa meminta suapan untuk dirinya sendiri RM187.5 juta,yang dibuat melalui Rizal, iaitu 15 peratus nilai kontrak daripada Saidi.Wang berkenaan sebagai upah membantu Jepak Holdings mendapatkan projek dikenali sebagai Projek Bersepadu Sistem Solar Photovoltaic (PV) Hibrid dan Penyelenggaraan serta Operasi Genset/Diesel bagi 369 Sekolah Luar Bandar Sarawak bernilai RM1.25 bilion secara rundingan terus daripada Kementerian Pendidikan.Rosmah didakwa melakukan perbuatan itu di Sunway Putra Mall, Jalan Putra, di sini antara Mac dan April 2016.Bagi pertuduhan kedua, Rosmah didakwa menerima rasuah berjumlah RM1.5 juta daripada Saidi bagi tujuan sama di kediamannya di Jalan Langgak Duta, Taman Duta, pada 7 September 2017.Pada 10 April 2019, Rosmah sekali lagi dihadapkan ke Mahkamah Sesyen atas pertuduhan menerima suapan RM5 juta daripada Saidi menerusi Rizal kerana membantu Jepak Holdings mendapatkan projek serupa pada 20 Disember 2016, di kediaman Seri Perdana di Putrajaya.Pada 26 Ogos 2022 - Tular dokumen yang mendakwa kertas keputusan penghakiman kes rasuah Rosmah.


Simposium Tekstil Tradisional Ke-8 ASEAN ruang dan peluang buat industri tekstil negara

KUALA LUMPUR, 1 September - Cipta peluang pekerjaan dan perbaiki taraf hidup rakyat khususnya penenun dan penukang tekstil negara.Itu antara sasaran Yayasan Tenun Pahang Diraja dalam menganjurkan Simposium Tekstil Tradisional ke-8 ASEAN 2022.Simposium bakal mengetengahkan idea memelihara dan memulihara tekstil tradisional, sekali gus memberi manfaat kepada penenun dan penukang tekstil negara."Bukan sahaja tenun pahang, simposium ini ialah berkaitan dengan tekstil dirantau asean dan rantau lain dengan perkongsian ilmu industri kita dapat berkembang dan juga boleh menjadi punca pendapatan kepada penenun-penenun kita," katanya kepada RTM selepas bersiaran di Program Selamat Pagi Malaysia (SPM) di sini hari ini.Tambah beliau, melalui simposium berkenaan, industri kraf warisan negara khususnya Tenun Pahang Diraja juga dapat dipelihara dan dimartabatkan identitinya.

Simposium berkenaan bakal berlangsung pada 25 hingga 30 September ini di Putrajaya.Bertemakan "Celebrating Textiles: A Journey", simposium itu akan mengumpulkan pakar industri bagi membincangkan dan berkongsi maklumat berkaitan pemeliharaan dan kelestarian tenunan asli di rantau ini.Perasmiannya akan dilakukan oleh Yang di-Pertuan Agong, Al-Sultan Abdullah Ri'ayatuddin Al-Mustafa Billah Shah


Aturcara Sambutan Hari Malaysia dimuktamadkan esok

MELAKA, 1 September- Aturcara bagi Sambutan Hari Malaysia Peringkat Kebangsaan akan dimuktamadkan selewat-lewatnya esok selepas Mesyuarat Jawatankuasa Induk Sambutan di Seri Negeri. Ketua Menteri, Datuk Seri Sulaiman Md Ali berkata, mesyuarat berkenaan akan dipengerusikan bersama oleh beliau bersama Menteri Komunikasi dan Multimedia, Tan Sri Annuar Musa.

(Melaka akan putuskan esok aturcara Sambutan Hari Malaysia)

"Esok kita akan putuskan bagaimana tetapi kalau ada sebarang perubahan nanti akan dimaklumkan semula, jadi selewat-lewatnya esok kita akan tahu secara draf dia dulu macam mana dan mungkin dari masa ke semasa sebab kita 16 haribulan 9 ini ada masuk bulan 9 lagi mungkin kalau ada perubahan akan dimaklumkan dari masa ke semasa tapi keputusannya esok," katanya selepas menjadi tetamu bagi Program Bicara Ketua Menteri di Konti Melakafm, Jalan Taming Sari, di sini.


Suami isteri maut kemalangan

KAMPAR, 1 September - Sepasang suami isteri maut selepas kenderaan yang mereka naiki terbabit kemalangan di kilometer 292.4 Lebuhraya Utara Selatan arah utara malam tadi.  Hooi Lam Kwean, 51 tahun maut ditempat kejadian manakala suaminya yang juga pemandu kenderaan tersebut meninggal dunia ketika menerima rawatan di Unit kecemasan Hospital Raja Permaisuri Bainun (HRPB) Ipoh.  Ketua Polis Daerah Kampar, Superintenden Mohd Nazri Daud berkata, kedua-dua mangsa beralamat di Puncak Tambun Indah, Ipoh.  Jelasnya, pemandu kenderaan meninggal dunia pada pukul 5.40 pagi ketika menerima rawatan di unit kecemasan HRPB.  Manakala isterinya meninggal dunia di lokasi kejadian dan mayatnya telah dihantar ke Unit Forensik Hospital Kampar.

(Kemalangan maut membabitkan sepasang suami isteri)

Siasatan lanjut bagi mengenal pasti punca kemalangan masih dijalankan.   Kes disiasat di bawah Seksyen 41(1) Akta Pengangkutan Jalan 1987.


Pihak pendakwaan bantah permohonan Rosmah supaya hakim tarik diri dengar kes rasuah projek solar

KUALA LUMPUR, 1 Sept - Pihak pendakwaan hari ini membantah permohonan Datin Seri Rosmah Mansor supaya Hakim Mahkamah Tinggi Mohamed Zaini Mazlan menarik diri daripada mendengar kes rasuahnya membabitkan projek hibrid solar bernilai RM1.25 bilion.Rosmah, 70, memfailkan permohonan itu di saat akhir atas alasan tular di media massa dan elektronik pada 26 Ogos lepas berkenaan berlakunya kebocoran penghakiman kes itu yang disediakan oleh pihak lain.Timbalan Pendakwa Raya Datuk Seri Gopal Sri Ram berkata ‘penghakiman’ bocor yang dirujuk oleh Rosmah pemohon bukanlah penghakiman bertulis.“Jelas daripada dokumen itu sendiri bahawa ia adalah penyelidikan dan penulisan pendapat yang disediakan oleh Unit Penyelidikan Mahkamah Tinggi Kuala Lumpur,” katanya.Sri Ram berhujah bahawa permohonan itu sepenuhnya berdasarkan kepada keterangan dengar cakap serta niat jahat dan pemohon tidak mengemukakan sebarang bukti yang boleh dipercayai dan kukuh untuk menyokong tuduhannya yang berat sebelah dan ketidakwajaran kehakiman terhadap Hakim Mohamed Zaini."Kami sedia berhujah dan kami membantah sebarang permohonan penangguhan dan penyampaian penghakiman. Jika mereka tidak bersedia, kami minta ia (permohonan) ditolak," katanya.Beliau berkata demikian bagi membalas permohonan peguam Datuk Jagjit Singh supaya menangguhkan prosiding permohonan itu kerana mereka memerlukan lebih masa untuk mengumpul fakta.Peguam itu membangkitkan perkara tersebut ketika prosiding bermula pada 9.28 pagi.

(Isteri bekas PM hadapi tiga tuduhan rasuah projek tenaga solar RM1.25 bilion di Sarawak tiba di perkarangan mahkamah pagi tadi/FOTO Atiqah Ismail)

Jagjit juga berkata pihak pembelaan memerlukan masa untuk menjawab afidavit disahkan oleh Timbalan Pendakwa Raya Poh Yih Tinn yang membantah permohonan Rosmah.Hakim berkata pihak pembelaan telah memfailkan sijil perakuan segera biasanya bermakna perkara itu harus didengar secepat mungkin.“Jika tidak pada hari yang sama, ia harus didengar pada hari berikutnya. Apabila kamu memfailkan sijil perakuan segera sehari sebelum hari Merdeka, saya telah mengarahkan pegawai saya supaya menyediakan prosiding hari ini,” katanya.Hakim bertanya kepada pihak pembelaan idea siapa permohonan itu difailkan dan Jagjit menjawab, "Kami bertindak atas arahan."“Kamu mahu (prosiding) permohonan itu ditangguhkan ke hari lain? Permohonan ini akan bersifat akademik selepas saya menyampaikan keputusan saya,” kata hakim.Beliau juga mengambil maklum dakwaan dalam permohonan agar beliau menarik diri itu berkaitan kononnya penghakiman ditulis oleh pihak ketiga bagi pihaknya.Bagaimanapun, hakim itu berkata beliau seorang sahaja yang akan menjawab perkara itu dan meminta pihak pembelaan berhujah mengenai permohonan tersebut sebelum menangguhkan prosiding itu."Saya akan tunggu. Beritahu saya apabila sudah bersedia,” katanya.Hakim dijadual menyampaikan keputusan kes itu hari ini. - BERNAMA


Elaun Pegawai Syarak Melaka naik hingga RM200

AYER KEROH, 1 September - Kerajaan Negeri mengumumkan elaun Pegawai Syarak Melaka dinaikkan kepada M50 hingga RM200 berkuat kuasa Oktober depan. Ketua Menteri Datuk Seri Utama Sulaiman Md Ali berkata, kenaikan itu membabitkan 1,100 Pegawai Syarak yang terdiri daripada imam, bilal, noja dan pengurus jenazah wanita dari 185 buah kariah masjid di seluruh negeri. Beliau berkata, bagi imam 1 dan imam 2 kenaikan yang diluluskan adalah sebanyak RM50 menjadikan elaun terkini imam 1 adalah RM930 dan imam 2 sebanyak RM920 berbanding RM880 dan RM870 sebelum ini.  "Elaun bilal sebelum ini RM310 kita naikkan hingga menjadi RM500 dengan kenaikan tambahan RM190, iaitu 61.29 peratus manakala noja RM300 kenaikan RM200 menjadikan RM500, manakala pengurusan jenazah wanita 1 dan 2 daripada RM22 kita naikkan RM100, menjadikan RM300 sebulan," kata Sulaiman kepada media selepas menjadi tetamu bagi Program Bicara Ketua Menteri di Konti Melakafm, Jalan Taming Sari.

Tambah Sulaiman kenaikan terakhir kadar imbuhan pegawai syarak negeri Melaka adalah pada tahun 2014 yang hanya membabitkan bilal, noja dan pengurus jenazah wanita sahaja. Oleh itu, Kerajaan Negeri Melaka melalui Majlis Agama Islam Melaka (MAIM) telah bersetuju untuk memberikan kenaikan kadar baharu bagi tahun 2022 ini.


Zurich tingkatkan usaha tawarkan pelanggan Lebuhraya PLUS ketenangan fikiran

KUALA LUMPUR, 1 September– Zurich Malaysia (Zurich) dan PLUS Malaysia Berhad (PLUS) bekerjasama bagi memperluaskan perlindungan mobiliti jalan raya melalui penawaran perkhidmatan kepada pelanggan Lebuhraya PLUS, dan seterusnya menambah perkhidmatan yang disediakan syarikat konsesi lebuh raya tersebut.Langkah ini adalah sebahagian daripada inovasi Zurich untuk memberikan ketenangan fikiran kepada pelanggan semasa dalam perjalanan melalui pelan-pelan takaful yang direka khusus. Produk pertama yang diperkenalkan di bawah kerjasama Zurich dan PLUS ini ialah Z-ProMiles Takaful.

(Ketua Pegawai Eksekutif Zurich General Takaful, Shamsul Azman dan Pengarah Urusan PLUS, Datuk Azman Ismail (kanan))

“Z-ProMiles Takaful ditawarkan kepada ahli PLUSMiles (program ganjaran PLUS) yang menyediakan Faedah Akibat Kesulitan, Penginapan Hotel dan Elaun Penggantian Kereta sekiranya pelanggan memerlukan perlindungan tambahan semasa dalam perjalanan menggunakan Lebuhraya PLUS.Manfaat ini adalah tambahan kepada manfaat kematian akibat kemalangan, hilang upaya kekal akibat kemalangan dan pendapatan hospital akibat kemalangan,” kata Ketua Pegawai Eksekutif Zurich General Takaful, Shamsul Azman.Menurut Shamsul, Z-ProMiles Takaful ini mudah diakses dan menyediakan perlindungan semasa dalam perjalanan yang membolehkan pelanggan Lebuhraya PLUS yang juga ahli PLUSMiles untuk memilih pelan perlindungan yang sesuai dengan keperluan dan belanjawan mereka.Tambah Shamsul, “Setiap nyawa amat berharga. Banyak nyawa dipertaruhkan di jalan raya setiap hari, dan perkara terbaik yang boleh dilakukan ialah dengan melindungi diri dan orang tersayang selain berhati-hati ketika dalam perjalanan.Sebagai pengguna jalan raya, kami memahami kegusaran pelanggan jika berlaku kejadian yang tidak diingini ketika berada di jalan raya. Perlindungan kenderaan bermotor adalah pelan jaminan bagi mod pengangkutan kita, tetapi kebanyakan orang tidak dilindungi daripada kejadian yang tidak dijangka seperti apabila berlakunya kerosakan kenderaan di lebuh raya.”“Zurich komited untuk mengurangkan cabaran yang dihadapi oleh pengguna jalan raya sebagai salah satu tanda prihatin kami terhadap pelanggan. Melalui kerjasama dengan PLUS, kami boleh memperkenalkan produk takaful ini melalui aplikasi digital yang mudah. Ini membantu memberikan ketenangan fikiran kepada pelanggan apabila menggunakan rangkaian Lebuhraya PLUS.”Pengarah Urusan PLUS, Datuk Azman Ismail pula berkata, “Keselamatan dan keselesaan pelanggan lebuh raya adalah keutamaan kami. Kami sentiasa berusaha dalam menyediakan perkhidmatan dan kemudahan nilai tambah bagi membolehkan perjalanan yang selesa ketika di lebuh raya kami. PLUS berpegang kepada prinsip keselamatan jalan raya 3E kami, iaitu Engineering, Enforcement and Education (Kejuruteraan, Penguatkuasaan dan Pendidikan). Pada masa yang sama, kami sentiasa mencari rakan strategik dan usaha sama bagi membantu meningkatkan nilai kepada pelanggan kami.”“PLUS memacu keselamatan jalan raya melalui pasukan rondaan lebuh raya kami, PLUSRonda, Pusat Pemantauan Trafik, audit keselamatan jalan raya berkala, serta penglibatan dan kerjasama berterusan dengan pihak polis dan Jabatan Pengangkutan Jalan (JPJ),” tambahnya.“Kami berbesar hati apabila Zurich Malaysia berkongsi matlamat kami untuk menyediakan lebih banyak kemudahan kepada pelanggan lebuh raya. Kerjasama ini melengkapkan usaha kami untuk menjadikan lebuh raya kami lebih selamat dan ianya akan memanfaatkan rakyat Malaysia,” kata Datuk Azman.Untuk memohon perlindungan Z-ProMiles Takaful, pelanggan Lebuhraya PLUS boleh mendaftar sebagai ahli PLUSMiles melalui Aplikasi PLUS atau layari portal https://pluscare.plus.com.my dan sertai pelan perlindungan Z-ProMiles Takaful.“Perlindungan Z-ProMiles Takaful meliputi kejadian trafik tertentu di lebuh raya kendalian PLUS iaitu Lebuhraya Utara-Selatan (NSE), Lebuhraya Baru Lembah Klang (NKVE), Lebuhraya Seremban-Port Dickson (SPDH), Lebuhraya Utara-Selatan Hubungan Tengah (ELITE), Lebuhraya Hubungan Kedua Malaysia-Singapura (LINKEDUA), Lebuhraya Butterworth-Kulim (BKE), dan Jambatan Pulau Pinang,” jelas Shamsul.“Ini adalah kerjasama pertama kami dengan PLUS. Kami sangat teruja untuk menawarkan lebih banyak produk baharu dan usaha sama lain pada masa depan,” tambahnya.


Co-opbank Pertama (CBP) buka cawangan ke-29 di Tawau

TAWAU, 1 September- Pembukaan cawangan CBP yang ke-29 di Kubota Square, Tawau, semalam telah dirasmikan oleh Pengerusi Eksekutif Suruhanjaya Koperasi Malaysia (SKM) Dato’ Haji Zazali Haron.Menurut pengerusi CBP Datuk Baharom Embi, pembukaan cawangan ini adalah untuk memenuhi keperluan masyarakat setempat dan melihat CBP mampu untuk memenuhi keperluanmasyarakat di situ.

(Pengerusi Eksekutif Suruhanjaya Koperasi Malaysia (SKM) Dato’ Haji Zazali Haron merasmikannya semalam di sini)

“Ini merupakan cawangan CBP yang kedua di negeri Sabah selepas Kota Kinabalu, dan dengan pembukaan cawangan di Tawau ini, ianya merupakan salah satu strategi CBP untuk membawa produk dan perbankan terus kepada penduduk di negeri Di Bawah Bayu ini,”katanya ketika berucap di majlis perasmian berkenaan semalam.

Turut hadir ke majlis berkenaan ialah Pengerusi CBP, Datuk Baharom Embi, Timbalan Pengerusi CBP, Puan Hajjah Nor Hidayah Omar serta Anggota Lembaga CBP, Ketua Pegawai Eksekutif CBP, Encik Khairil Anuar Mohammad Anuar, Pengurusan Kanan CBP, wakil-wakil agensi kerajaan dan kakitangan CBP.Tambah Datuk Baharom lagi, CBP kini dalam perancangan untuk mempunyai sekurang-kurangnya 36 buah cawangan di seluruh negara menjelang tahun 2026 seperti yang dirancang di dalam Pelan Strategik CBP 2022-2026 yang telah dilancarkan pada 31 Mei 2022.CBP akan terus memperkenalkan beberapa produk dan model perniagaan baharu bagi memenuhi keperluan anggota serta pelanggan CBP. Beliau turut menyeru agar penduduk Tawau terus menyokong CBP dengan melanggan produk dan perkhidmatan perbankan patuh syariah di CBP.


50 pengamal media berkumpul di Mahkamah Tinggi

KUALA LUMPUR, 1 September - Datin Seri Rosmah Mansor tiba di Mahkamah Tinggi di sini, bagi mendengar keputusan kes rasuah membabitkan projek solar hibrid untuk 369 sekolah luar bandar di Sarawak bernilai RM1.25 bilion yang dihadapinya.Isteri bekas perdana menteri Datuk Seri Najib Tun Razak itu yang memakai baju kurung dan selendang kuning tiba di mahkamah pada pukul 8.54 pagi. Kira-kira 50 pengamal media dari dalam dan luar negara mula berkumpul seawal 7 pagi bagi membuat liputan kes berprofil tinggi itu.Hakim Mohamed Zaini Mazlan akan menyampaikan keputusan sama ada Rosmah akan dibebaskan atau disabitkan atas tiga pertuduhan rasuah.

(Rosmah tiba di Mahkamah Tinggi pukul 8.45 pagi)

Pada 18 Feb tahun lepas, Rosmah, 70, diperintah membela diri terhadap tiga pertuduhan rasuah selepas pihak pendakwaan berjaya membuktikan kes prima facie terhadap beliau.Rosmah dituduh meminta RM187.5 juta dan dua pertuduhan menerima rasuah berjumlah RM6.5 juta daripada Saidi Abang Samsudin yang ketika itu pengarah urusan Jepak Holdings Sdn Bhd melalui bekas pembantunya Datuk Rizal Mansor sebagai ganjaran membantu Jepak Holdings memperoleh projek bernilai RM1.25 bilion untuk menyediakan tenaga hibrid solar di 369 sekolah di luar bandar Sarawak.


Keputusan perbicaraan kes rasuah Rosmah dijangka diketahui hari ini

KUALA LUMPUR, 1 September - Mahkamah Tinggi di sini hari ini menjadi tumpuan orang ramai yang ingin mengetahui keputusan perbicaraan kes rasuah Datin Seri Rosmah Mansur berkaitan projek solar hibrid bernilai RM1.25 bilion untuk 369 sekolah luar bandar di Sarawak. Isteri bekas Perdana Menteri Datuk Seri Najib Tun Razak itu akan mengetahui sama ada beliau akan dibebaskan atau didapati bersalah atas tiga pertuduhan rasuah yang dihadapinya. Hakim Mohamed Zaini Mazlan dijangka mengumumkan keputusan itu pada pukul 9 pagi.Bagaimanapun, Rosmah telah memfailkan permohonan di saat-saat akhir supaya Hakim Mohamed Zaini menarik diri daripada mendengar atau membuat keputusan ke atas kes itu berikutan dakwaan berlaku kebocoran dokumen penghakiman kes beliau yang disediakan pihak lain dan ditularkan di media massa dan elektronik, 26 Ogos lepas.Difahamkan Mahkamah Tinggi akan mengendalikan permohonan itu terlebih dahulu, hari ini.Pada 18 Feb tahun lepas, Rosmah, 70, diarahkan membela diri ke atas tiga pertuduhan dihadapinya setelah pihak pendakwaan berjaya membuktikan kes prima facie terhadap beliau.

Rosmah, berhadapan satu pertuduhan meminta RM187.5 juta dan dua pertuduhan menerima rasuah berjumlah RM6.5 juta daripada bekas Pengarah Urusan Jepak Holdings Saidi Abang Samsudin.Rasuah terbabit didakwa diterima melalui bekas pegawai khasnya Datuk Rizal Mansor sebagai upah membantu Jepak Holdings mendapatkan Projek Bersepadu Sistem Solar Photovoltaic (PV) Hibrid serta Penyelenggaraan dan Operasi Genset/Diesel bagi 369 sekolah luar bandar di Sarawak bernilai RM1.25 bilion daripada Kementerian Pendidikan (KPM) secara rundingan terus.Pihak pendakwaan diketuai oleh Timbalan Pendakwa Raya Kanan Datuk Seri Gopal Sri Ram sementara Peguam Datuk Jagjit Singh mengetuai pihak pembelaan.Lima belas wartawan, seorang daripada setiap organisasi media terpilih, diberikan pas untuk berada di dalam mahkamah sementara pas untuk mengikuti prosiding menerusi satu pautan video di bilik lain telah dikeluarkan kepada 35 wartawan lain termasuk daripada media asing. Dengan kes berprofil tinggi ini yang menarik perhatian ramai di dalam negara dan peringkat antarabangsa, mahkamah juga menyediakan 60 pas jurugambar dan jurukamera video daripada setiap organisasi media yang ditempatkan di lobi Kompleks Mahkamah Kuala Lumpur. - BERNAMA


Perkeso kuat kuasa siling gaji baharu untuk caruman mulai hari ini

KUALA LUMPUR, 1 September- Kementerian Sumber Manusia menerusi Pertubuhan Keselamatan Sosial (Perkeso) akan menguatkuasakan siling gaji baharu untuk maksud caruman mulai hari ini.Ketua Eksekutif Perkeso Datuk Seri Dr Mohammed Azman Aziz Mohammed berkata dijangka 1.5 juta pekerja atau hampir 19% daripada keseluruhan pencarum Perkeso di seluruh negara terlibat dalam peningkatan siling gaji itu yang merangkumi pekerja tempatan dan pekerja asing.Beliau berkata peningkatan siling itu susulan pindaan Akta Keselamatan Sosial Pekerja 1969 (Akta 4) dan Akta Sistem Insurans Pekerjaan 2017 (Akta 800) yang melibatkan peningkatan had siling gaji bagi maksud caruman daripada RM4,000 kepada RM5,000 sebulan.Katanya langkah meningkatkan siling gaji itu akan menambah baik liputan keselamatan sosial Perkeso menerusi peningkatan kadar bayaran faedah sedia ada sehingga 25.3%.“Faedah tersebut adalah seperti Faedah Hilang Upaya Sementara (FHUS), Faedah Hilang Upaya Kekal (FHUK), Faedah Orang Tanggungan (FOT), Pencen Penakat dan Pencen Ilat di bawah Akta 4 serta Elaun Mencari Pekerjaan (EMP), Elaun Pendapatan Berkurangan (EPB) dan Elaun Bekerja Semula Awal (EBSA) di bawah Akta 800.“Mulai September ini, amaun caruman yang akan terpakai bagi pekerja bergaji melebihi RM4,000 sebulan adalah seperti yang dinyatakan dalam Jadual Ketiga, Akta 4 dan Jadual Kedua, Akta 800. Bagi pekerja yang bergaji melebihi RM5,000 sebulan, amaun caruman adalah mengikut had siling gaji RM5,000,” katanya dalam kenyataan semalam.

Mohammed Azman berkata bayaran caruman hendaklah dibuat oleh majikan mengikut pindaan had siling gaji baharu bagi September ini dan seterusnya.“Majikan diminta mencatatkan jumlah potongan caruman dalam penyata atau slip gaji pekerja masing-masing bagi tujuan rekod dan aktiviti pemeriksaan oleh Perkeso,” katanya.Dalam pada itu, beliau memaklumkan sejak penubuhan Perkeso pada 1971 hingga kini, peningkatan siling gaji telah dilaksanakan sebanyak lima kali.Menurutnya langkah yang dilaksanakan itu sejajar dengan usaha berterusan agensi itu dalam menyediakan perlindungan sosial lebih komprehensif kepada pencarum dan orang tanggungannya.


Tiada kejadian rompakan di Genting Highlands - Polis

KUANTAN, 1 September- Polis mengesahkan tiada kejadian rompakan di Genting Highlands, Bentong seperti yang tular di media sosial. Ketua Polis Daerah Bentong Supt Zaiham Mohd Kahar berkata tiada laporan polis diterima atau dibuat oleh mana-mana pihak berkaitan insiden tersebut.“Pihak polis juga telah menjalankan siasatan dan mengesahkan tidak berlaku kejadian rompakan sebagaimana yang didakwa di dalam video atau audio yang ditularkan di media sosial,” katanya dalam kenyataan media malam tadi.

Beliau turut memohon kerjasama semua pihak supaya tidak membuat sebarang spekulasi atau menularkan sesuatu yang boleh menimbulkan kegusaran atau menjejaskan ketenteraman awam. Rakaman video yang telah tular menerusi aplikasi TikTok mendakwa kemungkinan berlaku kejadian rompakan atau kebakaran berikutan kasino di pusat peranginan itu tidak boleh diakses sama ada masuk atau keluar.


Warga emas maut ketika daki Gunung Pulai

JOHOR BAHRU, 1 September- Seorang lelaki warga emas maut selepas dikatakan mengalami kesesakan nafas semasa menjalani aktiviti mendaki bersama dengan keluarganya, kira-kira tiga kilometer dari kaki Gunung Pulai, Kulai.Pegawai Bomba Kanan II Asmiza Zaini berkata tujuh anggota bomba dari Balai Bomba dan Penyelamat Kulai bergegas ke lokasi selepas Pusat Gerakan Operasi negeri menerima panggilan kecemasan pada pukul 10.11 pagi semalam, dan sebaik tiba, Chua Kok Wah, 62, didapati telah dibawa turun ke pondok pengawal di kaki gunung oleh orang awam.Dalam kenyataan di sini malam tadi beliau memberitahu warga emas itu disahkan meninggal dunia di tempat kejadian.Sementara itu dalam insiden berasingan seorang lelaki warga Myanmar yang terjatuh ke dalam sungai ketika menjala ikan petang tadi bersama rakannya di Sungai Melayu berhampiran Kilometer 6.6 Jalan Ismail Sultan, Iskandar Puteri, ditemukan lemas pada pukul 7.00 malam semalam.

Penolong Kanan Penguasa Bomba Mohd Khairi Zainuddin dalam kenyataan malam tadi berkata mayat Anayatullah Habi Rahman, 27, ditemukan 15 meter dari lokasi dia dipercayai jatuh.“Bomba melancarkan operasi mencari dan menyelamat selepas dimaklumkan mengenai kejadian pada pukul 3.00 petang semalam, sebelum menemukan mayat lelaki itu tersangkut pada ranting-ranting kayu hanyut," katanya. -BERNAMA